تەحسین زراری : گریمانەی دیکتاتۆرەکانی جیھانی عەرەبی راست بوون ! . – WTARIKURD\nسێ ساڵ لەمەو بەر جیھانی عەرەبی دەستی کرد بە ھەڵسان بەمەبەستی بەرەنگار بوونەوە لەگەڵ دیکتاتۆرەکان، کەماوەی پەنجا ساڵی ڕابردوو لە ڕێگەی دەزگا سەربازی و ھەوالگیریەکان و بەپالپشتی دەوڵەتانی ڕۆژئاوا بەردەوام بوون لە فەرمانڕەوایی کردنی دەوڵەت و کۆمەڵگە ، ھاوڵاتی لەو دەوڵەتانە بەدرێژایی ئەو ماوەیە لە بارودۆخێکی ناڵەبار و ناھەموار دەژیا ، تەنانەت ھاوڵاتی بێ بەش کرابوو لەسەرجەم مافە سەرەتایی و مەدەنییەکان ، سەرەنجام بەھۆی کەلەکە بوونی کێشەکانی نزیکەی پەنجا ساڵی ڕابردوو خۆری دیکتاتۆرەکان بەرەو ئاوابوون چوو .\nھەر لەگەڵ دەست پێکردنی ڕاپەڕینەکان لە جیھانی عەرەبی فەرمانڕەوا دیکتاتۆرەکان چەند گریمانەیەکیان خستەڕوو کە ھەر یەک لە گریمانەکان لەوەی تر خراپتر بوو، لە بەرامبەریشدا ھاوڵاتیانی ئەو وڵاتە دروشمی ( ئازدی و عەدالەت وڕێز گرتنی مرۆڤ ) یان کردە دروشمی سەرەکی خۆیان ، گریمانەکانیش بریتین لە مانەی خوارەوە :\nیەکەم/ بەردەوام بونی دەوڵەتی پۆلیسی سەرکەوتکەری فەرمانڕەوا لە وڵات ، لە ڕێگەی دەزگا سەربازی و ئەمنیەکان بەرەو ڕِووی ھاوڵاتیانی ناڕازی دەبێتەوە ، بەمەش دەواتێ بەردەوامی بەخۆی بدات و بەرگری لە خۆی بکات لە پێناو مانەوەی خۆی، کە ئەم گریمانەیە جێگەی سەرسوڕمانی چاودێران و توێژەران بوو .\nدووەم/ لەدوای شۆڕشەکانی عەرەبی و نەمانی فەرمانڕەواکان ھێزە ئیسلامیە توندڕەوەکان باڵا دەست دەبن ، کە ئەم ھێزانە لەسەر بنەمای ئاینی دەوڵەت بنیات دەنێن و مامەڵە لەگەڵ تاک دەکەن نەک لەسەر بنەمای دەوڵەتی مەدەنی .\nسێیەم/ ئەو دەوڵەتانەی کە ڕاپەڕین و شۆڕشەکانی تێدا ھەلگیرساوە، لەدوای نەمانی حوکمی دیکتاتۆرە ستەمکارەکان ، بەرەو ڕووی شەڕی ناوخۆی تائیفی و مەزھەبی و نەتەوەیی وگروپە جیاوازەکان دەبنەوە ، بەھۆی ئەوەی کە گروپ و پێکھاتە جۆراوجۆرەکان ناتوانن بەیەکەوە بژین .\nگریمانەکان شارەزا و چاودێرانی تووشی شۆک کرد !!\nئەگەر سێ ساڵ پێش ئێستا واتە لەو کاتەی کە جیھانی عەرەبی ھەڵسا لە دژی دیکاتۆرەکان کەسێک وتووبای ڕاستە شۆڕشەکانی عەرەبی کۆتاییان بە قۆناغی دیکتاتۆری مێژووی ھێنا بەڵام ئەمە کۆتایی نییە بەڵکو سەرەتایی قۆناغێکی ترە لە توندو تیژی ناسەقامگیری لەو دەوڵەتانە ، ئەوا ئەو کەسە بەوە تاوانبار دەکرا بەوەی کە دژی ئیرادەی ھاوڵاتیانە و لایەنگری دیکتاتۆرەکانە و بەکرێگیراوی دەوڵەتانی ڕۆژئا وا و ئیسرائیلە ، کاتێ دیکتاتۆرەکان ئەو سێ گریمانەیان خستە ڕوو بەشێکی زۆر لە شارەزا و پسپۆران و چاودێرانی تووشی سەر سوڕمانی کرد لەبەر ئەوەی ئەوان پێیان وابوو ئەم شۆڕشانەی جیھانی عەرەبی سەرەتای قۆناغێکی نوێیە لە ناوچەکە ، بەڵام چ قۆناغێک ئایا قۆناغێکی نوێ کە ھاوڵاتی عەرەبی شکۆی بۆ بگەرێتەوە و تێیدا خۆشگوزەران و ئاسوودە بێت ، یان بە پێچەوانەوە قۆناغێک بێت کە ھاوڵاتی عەرەبی تێدا دیسان بگەڕێتەوە حاڵەتی پێشووتر .\nشیکردنەوەی دۆخی میسر بە پێی گریمانەی دووەم لە دوای ڕووخانی موبارەک !!\nدوای بەردەوام بوونی ١٨ ڕۆژ لە خۆپیشاندان موبارەک بە ناچاری وازی لە دەسەڵات ھێنا و دەسەڵاتێکی کاتی پێکھات ، بۆ ئەوەی لەماوەیەکی دیاریکراو دا کار بۆ ھەلبژاردنی گشتی و ڕاپرسی لەسەر دەستور بکات ، چاودێران پێیان وابوو داھاتووی دەسەڵاتی میسر و بەرێوەبردنی دەوڵەت بۆ لایەنە ئیسلامیەکانە ، ئەنجامی ھەلبژاردنەکانیش بەھەمان شێوەی پێشبینیەکان بوو ، کە لایەنە ئیسلامیەکان بەتایبەتی ئیخوانیەکان لەڕێگای پارتێکی نوێوە بەشداریان لە ھەلبژاردنی پەرلەمانی کردوو ، کاندیدی سەرۆک کۆماریشان توانی لەبەرامبەر لایەنەکانی تر توانی سەکەوتن بەدەست بێنێت ، بەم شێوەیە ئیخوان موسلمین لە میسر دەسەڵاتی لە ڕێگەی ھەلبژاردنەوە وەرگرت ، بەڵام ئیخوانەکان نەیانتوانی بە شێویەک مامەلە بکەن کە جیاوازی نەکەن و لایەنەکانی تر پەراوێز نەخەن لە دەسەڵات و بەرێوەبردنی وڵات ، بەڵام ئیخوانەکان نەیانتوانی ھاوسەنگی لە نێوان ھەموو لایەنەکان دروست بکەن، بەڵکو بە شێوەیەکی تاک لایەنانە مامەلەیان دەکرد دوای کەمتر لە سالێک سوپا دەستی وەردانی دەست پێکرد و بەشێکی زۆریش لە ھاوڵاتیان پالپشتی سوپایان کرد، ئەمەش ڕێگە خۆشکەر بوو بۆ ئەوەی وڵات سەقامگیر نەبێت و دیسان ناسەقامگیری و ناڕەزایی ڕوو لە میسر بکاتەوە بە پاساوی ئەوەی کە ئیخوانەکان دەیانەوێت بە شێوەیەکی تاکڕەوی حوکمی وڵات بکەن ، لە کاتێکدا کاندیدی ئیخوانەکان (محمد مورسی) توانیبوی لە ٥٢% ی دەنگەکان لەبەرامبەر ( احمدشفیق ) ٤٨% ی دەنگەکانی بەدەست ھێنابوو ، بەڵام ئیخوانەکان بەھۆی نەبوونی ئەزموونی حوکمڕانی نەیانتوانی مامەلەیەکی ھاوسەنگ بکەن لەگەڵ لایەنەکاتری سەر گۆڕەپانی سیاسی لە میسر ، سەرەنجام لە ڕێگەی کودەتاتەوە مورسی لە دەسەڵات وەدەر بنرێت ، دووبارە سوپا دەسەڵات وەربگرێتەوە، بەمەش وڵات دووچاری قەیرانێک بوو کەتا ئێستاش پێشبینی کردن بۆ داھاتووی ئەو وڵاتە ئاسان نییە لەبەر ئەوەی بەرەو ڕووی دۆخێک بۆتەوە کە ڕۆژ لە دوای ڕۆژ ناسەقامگیری و توند تیژییەکان لەبەرز بوونەوە دان ، تەنانەت تەقینەوە و کردەوەی تیرۆریستی ڕووی لەو وڵاتە کردووە ، ئەمەش ئەوەمان پێ دەلێت کە ئەو گریمانەی کە دیکتاتۆرەکان باسیان دەکرد خەیال نەبوو بەڵکو ئەوان ھەر لەخۆیانەوە ئەو گریمانانەیان نەخستبووە ڕوو ، بەڵکو ئەو دۆخەی کە میسر دوای شۆڕشی ٢٥ی یەنایەر تێیدا گوزەر دەکات تاوەکو ئێستا نزیکە لە گریمانەی یەکەم و سێیەم کە میسر بەھەردوو حالەتدا تێپەڕیوە ، قۆناغێک کە باڵادەستی ئیخوانەکان بوو دواتریش ناکۆکی و توندو تیژییەکان کە نزیک بۆتە لەشەڕی ناوخۆ .\nدۆخی لیبیا لە گریمانەی سێیەمەوە نزیکە\nسەرەڕایی ئەوەی لە لیبیا دوای وەدەرنانی قەزافی لە دەسەڵات لە ڕێگەی دەست وەردانی نێودەوڵەتیەوە، لایەنە لیبڕالیەکان لە ھەلبژارنی گشتی وڵات توانیان لەبەرامبەر لابەنەکانی تر سەربکەون، بەڵام بەھۆی سروشتی پێکھاتەی کۆمەلایەتی و نەتەوەیی و مەزھەبی ئاسان نییە ئەو ھەموو گروپ و کۆمەلە جیاوازنە پێکەوە بژین لە چوار چێوەی دەوڵەتێکی یەکگرتووی مەرکەزی، بۆیە لە دوای نەمانی دەسەڵاتی پێشوو لە لیبیا چەندین پێکدادانی نێوخۆی لە نێوان لایەنەکانی لیبیا ڕوویداوە، کوشتنی بالیۆزی ئەمریکا لە لیبیا و رفاندنی سەرۆک وەزیرانی وڵات لە ماوەی ڕابردوو دا لەلایەن گروپە توندڕەوەکان ئاماژەن بۆ ئەوەی کە دەکرێت بلێین لە لیبیای دوای حوکمڕانی قەزافی وڵات بەرەو ڕووی ملمڵانێ تایەفی و ئایینی، شەڕی ناوخۆیی بۆتەوە، ئەمەش سەلمێنەری ئەوەیە کە دەبێت شێوازی پێکھاتەی ئەو دەوڵەتە گۆڕانی بەسەر دابێت، بە شێوەیەکی تر دابڕێژرێتەوە، نەک وەکو ئەو فۆرمەی کە ئێستا ھەیە، بۆیە گریمانەی سێیەم کە جەخت لەسەر ململانێی تایەفی و شەڕی ناوخۆ دەبێتەوە دەکرێت بارودۆخی لیبیا بە پێی ئەو گریمانەیە بگشتێنرێت، ھەروەھا بارودۆخی تونسیش تا ئێستا لەو ئاست نییە کە خەڵک ئومێدی بۆ دەخواست .\nبارودخی سوریا و گریمانەی یەکەم ؟\nبارودۆخی سوریا ئەوە نزیکەی سێ ساڵە ڕووبەڕووی نالەباری و ناسەقامگیری و شەڕی ناوخۆی بۆتەوە، بەھۆی ئەوەی تا ئێستا ئەسەد بەردەوامە لەدەسەڵات، بەھۆی ئەوەی بارودۆخی سوریا بە پێچەوانەوەی وڵاتانی تر ئاراستە کراو خۆپیشاندەران و شۆڕگێڕان نەیانتوانی مڵ بە ئەسەد کەچ بکەن کە واز لە دەسەڵات بێنێت بەھۆی ئەوەی ھەلوێستی کۆمەڵگەی نێودەوڵەتی ھاوکار و پشتیوان نەبوو بۆ شۆڕگێڕ و خەڵکی ڕاپەڕیوی سوریا، ئەمەش وای کرد دەسەڵاتی فەرمانڕەوایی سوریا لە ڕێگەی کوشتنی ھاوڵاتیانی و دەربەرکردنیان و تەنانەت بەکارھێنانی چەکی کیمیایش لە دژی ھاوڵاتیانی خۆی توانیویەتی بەردەوامی بە مانەوەی خۆی بدات بەھۆی بێ دەنگی و چاوپۆشی کردنی کۆمەڵگەی نێودەوڵەتی لە ئاست کوشت و بڕییەکان و پێشێلکارییەکانی بەشار ئەسەد دەرحەق بە خەڵکی سوریا دەیکات، بەمەش دۆخی سوریا دەگونجێت لەگەڵ گریمانەی یەکەم کە جەخت لەسەر مانەوەی حوکمی دیکتاتۆریەت و ستەمکاری دەکاتەوە لە ڕێگەی بەکارھێنانی ھەموو ئامرازە ناڕەواکان لە دژی ھاوڵاتتیانی خۆی، بۆیە لەسایەی مانەوەی ئەسەد سوریا بەرەو ڕووی شەڕێکی خوێناوی ناوخۆی بۆتەوە، لایەنە ئیسلامیە توندڕەوەکان وەکو بەرەی نوسرە و داعش و بەرەی ئیسلامی، بەمەش ھێندەی تر بارودۆخی سوریا بەرەو حالەتێکی زۆر خراپتر چووە .\nلە کۆتاییدا دەگەینە ئەو دەرئەنجامەی کە سەرەڕایی ئەوەی کە ئەو دروشمانەی کە شۆڕشگێڕان جەختیان لەسەر دەکردەوە نەتوانرا تەرجەمەی واقیع بکرێت ، لەلایەکی تریشەوە لە میسر ئەوانەی شۆڕشیان کرد نەیاتوانی خۆیان ڕێک بخەن بەمەش لایەنی تر لە میسر توانی سوود لە و بۆشاییە ببینێت و ئەو ھەلە بۆ خۆی بقۆزێتەوە ، ھەروەھا دەوڵەتانی ئیقلیمی و جیھانیش زۆر ھاوکار نەبوون بۆ ئەوەی میسر خۆی ڕێک بخات لە دوای شۆڕش ، لە لیبیاش بە حوکمی ئەوەی کۆمەڵگەیەکی عەشایەرییە و تا ئێستا نەگەیشتۆتە ئەو ئاستەی کە قبولی ئەوە بکات کە ھێزێکی لیبڕالی دیموکرات حوکمی وڵات بکات، لە سوریاش بەھۆی ڕێککنەوتنی زلھێزەکان لە بارەی دۆخی سوریا و توندو تیژی لایەنە ئیسلامییە توند ڕەوەکان وای کردووە ئایندەی سوریا ناڕوون بێت .\n(*) دەرچووی بەشی زانستە سیاسیەکان/ زانکۆی سەڵاحەدی


کۆرۆنا ژیانى بەرکەوتوانى چەکى کیمیاوى شەڕى عێراق و ئێرانى خستۆتە ژێر هەڕەشەوە\n21:31 چوار شه‌ممه 18 ئادار 2020\nبەهۆی تەشەنەسەندنی ڤایرۆسی کۆرۆنا بە شێوەیەکی کۆنتڕۆڵ نەکراو لەوڵاتى ئێران، دەسەڵاتدارانی ئەو وڵاتە هۆشداری دەدەن لە مەترسی توشبوونی توێژێکی دیاریکراوى کۆمەڵگای ئێرانی بە ڤایرۆسی کۆرۆنا، جەختدەکەنەوە ئەو توێژە ژیانیان لەژێرهەڕەشەی مردندایە کە ئەگەرهاتوو ڤایرۆسەکە بەرۆکیانی گرتەوە.\nبەگوێرەی ڕاگەیاندراوێکی دامەزراوەی کاروباری شەهیدان و چەکدارە دێرینەکانی ئێران، هۆشداریدراوە لە توشبوونی سەربازو چەکدارە دێرینەکانی ئێران کە لە شەڕی هەشت ساڵەی نێوان عێراق و ئێراندا له هەشتاکانی سەدەی ڕابردوودا بەشداربوون وبەشێکی زۆریان بەرکەوتووی چەکی کیمیایین بە ڤایرۆسی کۆرۆنا، چونکە بەرگریی لەشیان زۆر لاوازە، بۆیە داواکراوە لە خانەوادەکانیان چاودێری وردیان بکەن.\nهاوکات میدیاکانی ئێران، بڵاویانکردوەتەوە، کە لە ئێستادا حکومەتی ئێران ترسێکی زۆری هەیە لە توشبوونی دەیان هەزار کەس لە قوربانیانی چەکی کیمیایی کە لە ئاکامی شەڕی عێراق وئێراندا بەرکەوتوون، چونکە ئەوانە لە بنەڕەتدا کێشەی تەندروستیان هەیە لە کۆئەندامی هەناسەدان وسییەکانیاندا.\nبە گوێرەی ئامارەکانی حکومەتی ئێران، 100هەزار ئێرانی لە سەردەمی شەڕی عێراق وئێراندا بەچەکی کیمیایی ڕژێمی سەدام برینداربوون، ساڵانێکی زۆریش بە هۆی بەرکەوتنیان بەو چەکەوە بەدەست چەندین کێشەی تەندروستیەوە دەناڵێنن.\nئەمە لە کاتێکدایە کە ئەمڕۆ(چوارشەممە) حکومەتی ئێران ڕایگەیاند، بە هۆی توشبوون بە ڤایرۆسی کۆرۆناوە تەنها ئەمڕۆ 147 کەس گیانیانلەدەستداوە، ئاماژە بەوەشکراوە ژمارەی ئەو کەسانەی بەهۆی ئەم پەتایەوە تائێستا لە ئێران مردوون بەرزبووەتەوە بۆ 1135 کەس .\nلە ڕاپۆرتێکی ئێزگەی” لیبرتی” ئێرانیدا، بڵاوکراوەتەوە، فەیزولا عەربوخسی، چالاکوانی سیاسی ئێرانی کە هاوکات یەکێکە لە ڕیفۆرمخوازەکانی ئێران، لە تویتێکدا وتوویەتی:” تائێستا 18 کەس لەوانەی کە بەرکەوتووی چەکی کیمیایی بوون بە هۆی ڤایرۆسی کۆرۆناوە گیانیانلەدەستداوە”.\nڕاپۆرتەکان ئاماژەیان بەوە کردووە، مورتەزا مالک وهۆجاتوو سەلام ، کە دوو فەرماندەی پێشووی سوپای پاسدارانی ئێران بوون کە هەردووکیشیان بەرکەوتووی چەکی کیمیایی شەڕی عێراق وئێران بوون پێش چەند ڕۆژێک بە ڤایرۆسی کۆرۆنا گیانیانلەدەستداوە.\nدەسەڵاتدارانی ئێرانیش تائێستا هیچ ئامارێکی دەرباری گیانلەدەستدانی بەرکەوتووانی چەکی کیمیایی بە ڤایرۆسی کۆرۆنا ڕانەگەیاندووە، بەڵام هۆشداریداوە کە دەبێت ئەو کەسانە بەوردی چاودێری بکرێن.\n"لەسەر ئاستی ئەوروپا بچوكترین قوربانی كۆرۆنایە"\n“سەیارەی سکرتێری کاک قوبادە”.. ڤیدیۆی تێپەڕبوون ژنێک لە بازگەکان هەرای ناوەتەوە\n17:55 شه‌ممه 04 نیسان 2020\nحکومەت لەسەر دابەشکردنى موچە ڕونکردنەوە دەدات\n23:47 یه‌ك شه‌ممه 15 ئادار 2020\n19:04 سێ شه‌ممه 31 ئادار 2020\nیەکگرتووی ئیسلامی: نابێت لەژێر هیچ پاساوێکدا دەست ببرێت بۆ کەمکردنەوەی موچە\n19:22 دوو شه‌ممه 16 ئادار 2020\nکۆرۆنا زۆری بۆ بەرپرسانى ئیسپانیا هێناوە و دوو گەورە بەرپرسی توشکردووە\nسەرۆکایەتی کۆمار سەرکۆنەی هێرشەکەی شەوی ڕابردووی ئەمریکای کرد\n17:00 هه‌ینی 13 ئادار 2020\n22:46 شه‌ممه 21 ئادار 2020\nبەهۆی کۆرۆناوە لە پارێزگایەکی عێراق باری نائاسایی ڕاگەیەندراوە و داوای جوڵاندنی هێز دەکەن


دوو زیندانی سیاسی کورد پاش ٢٤ ساڵ لە زیندان ئازاد کران – زاگرۆس پۆست\nماڵەوە / سیاسی / دوو زیندانی سیاسی کورد پاش ٢٤ ساڵ لە زیندان ئازاد کران\nدوو زیندانی سیاسی کورد پاش ٢٤ ساڵ لە زیندان ئازاد کران\nسێ شه‌ممه 17 كانونی یه‌كه‌م 2019\tسیاسی, کوردستان, مافی مرۆڤ, هەواڵ 80 جار خوێنراوه‌ته‌وه\nپاش بڕیاری دادستانی یەزد و ئیتلاعاتی کرماشان دوو زیندانی سیاسی کورد لە زیندان ئازاد کران.\nبەرەبەیانی ئەمڕۆ سێ شەممە ٢٦ی سەرماوەز دوو زیندانی سیاسی کورد بە ناوەکانی والی درودی و عومەر ئیمامی پاش ٢٤ ساڵ لە زیندان ئازاد کران.\nعومەر ئیمامی رێکەوتی ٣ی خەرمانان و والی درودی رێکەوتی ٩ی خەرمانانی ساڵی ١٣٧٥ی ھەتاویی لەگەڵ دوو کەسی دیکە بە ناوەکانی محەمەد مورادی و عەلی ساڵحی دەستگیر کران.\nرێکەوتی ٦ی سەرماوەزی ١٣٧٥ لە لایەن دادگای شۆڕشی شاری کرماشان ئەم چوار کەسە بە تۆمەتی موحاربە و ئەندامیەت لە حزبێکی کوردستانی بە زیندان حوکم دران پاش دە ساڵ لە زیندانی کرماشانەوە بۆ زیندانی یەزد دوور خرانەوە.\nبە پێی حوکمی دادگا والی درودی خەڵکی کامیاران و عومەر ئیمامی خەڵکی جوانڕۆ بە زیندانی ھەتاھەتایی و محەمەد مورادی خەڵکی سەرپێڵ زەھاو و عەلی ساڵحی خەڵکی روانسەر بە ٢٠ ساڵ زیندان حوکم دران.\nعەلی ساڵحی و محەمەد مورادی پاش تەواو بوونی ٢٠ ساڵ حوکمی زیندان ئازاد کران و حوکمی والی درودی و عومەر ئیمامی پاش ٢١ ساڵ لە زیندانی ھەتاھەتایی بۆ ٢٥ ساڵ کەم کرایەوە.\nجێگای باسە کە، والی درودی پاش ١٧ ساڵ و عومەر ئیمامی پاش ١٨ ساڵ مافی مەرەخەسیان پێ درا.


چوار پێشەواکەی سوننە - ویکیپیدیا، ئینسایکڵۆپیدیای ئازاد\nچوار پێشەواکەی سوننە ئەو زانا ئایینیانەن کە هەموو موسڵمانانی سوننە ڕێکەوتن لە سەر پیشەوایەتییان بە هەموو ئاڕاستەکانیانەوە، و ئەو پێشەوایانە ڕێکەوتوون لە سەر ئوسوڵەکانی فیقهـ، و جیاواز بوون لە هەندێک لە لقەکاندا، و ئەو لقانەی تێایدا جیاواز بوون چوار مەزهەبە زانستییەکەی سوننەیان پێکهێناوە (حەنەفی، مالیکی، شافعی، حەنبەلی) و ئەو چوار پێشەوایە بە پێی ڕیزبەندی دەرکەوتنیان ئەمانەی خوارەوەن؛\n١ ئیمام ئەبووحەنیفە\n٢ ئیمام مالیک\n٣ ئیمامی شافعی\n٤ ئیمام ئەحمەد\n٥ بابەتە پەیوەندیدارییەکان\nوتاری سەرەکی: ئەبووحەنیفە\nناوی نوعمان کوڕی سابتە، ناسراوە ئەبووحەنیفە، بە نەژاد فارسییە، لە کووفە لە دایکبووە ساڵی ٦٩٩ز بەرامبەر ٨٠ی کۆچیی لەوێ پەروەردە بوو و کۆچی دوایی کردووە لە بەغدا ساڵی ٧٦٧ز بەرامبەر ١٥٠ک، هەندێک لە مێژوونوسان بە یەکێک لە شوێنکەوتووانی دادەنێن لە هەمان کاتدا هەندێکی تریان بە شوێنکەوتووی شوێنکەوتووەکان دادیدەنێن.\nلە بازرگانی قوماشدا ئیش کردووە و بە بەخشندەیی و دەستپاکی و ڕاستگۆیی ناسراوە بووە، ناودارتریین فێرخوازەکانی ئەبوویوسف و محەمەد حەسەن شەیبانی بوون.\nوتاری سەرەکی: مالیکی کوڕی ئەنەس\nمالیکی کوری ئەنەس کوڕی ئەبو عامر ئەسبەحی، لە مەدینە لە دایکبووە لە ساڵی ٧١١ز بەرامبەر ٩٦ک، و کۆچی دوایی کردووە ساڵی ٧٩٥ز بەرامبەر ١٧٩ک، بە درێژایی ژیانی لە مەدینە ژیاوە و کتێبێکی ناوداری هەیە لە فەرموودەدا بە ناوی (الموطأ).\nلە ناسراوترین فێرخوازەکانی؛ ئیمام شافعی و ئەبوعەبدول ڕەحمان کوری قاسم و ئەبو محمەد عەبوڵڵا کوڕی وەهەب بوون.\nوتاری سەرەکی: ئیمام شافعی\nمحەمەد کوڕی ئیدریس شافعییە، لە دایکبووە لە غەززە ساڵ ٧٦٧ز بەرامبەر ١٥٠ک و کۆچی دوایی کردووە ساڵی ٨٢٠ز بەرامبەر ٢٠٤ک، لای ئیمام مالیک خوێندوییەتی لە مەدینە و لەگەڵ ئەوەی پێشەوا بووە لە زمانی عەرەبیدا پێشەوا بووە لە فیقهـ و ئوسوڵدا، و لەگەنجیدا لە پێناوی بە دەستهێنانی زانستدا ڕۆیشتووە بۆ مەککە پاشان بۆ مەدینە و پاشان بۆ یەمەن و بەغدا و پاشان بۆ میسر کە لەوێ بنەمای مەزهەبە نوێکەی دانا.\nلە ناودارترین فێرخوازەکانی، یووسف کوری یەحیا بوەیتی و ئیسماعیل کوڕی یەحیا بوون.\nوتاری سەرەکی: ئەحمەد کوڕی حەنبەل\nئەحمەد کوری حەنبەل کوڕی هیلال کوڕی ئەسەد شیبانییە، لە دایکبووە ساڵی ٧٨٠ز بەرامبەر ١٦٤ک لە بەغدا و هەر لەوێ کۆچی دوایی کردووە لە ساڵی ٨٥٥ز بەرامبەر ٢٤١ک، فێرخوازی ئیمام شاافعی بووە، پیشەوا بووە لە فەرموودە و فیقهدا و لە کتێبەکەیدا (موسنەد) هەزاران فەرموودەی کۆردۆتەوە.\nلە فێرخوازەکانی ئیبن ساڵحی کوڕە گەورەکەی بوو لەگەڵ عەبدوڵڵای کوڕی و هەروەها عەبدول مەلیک کوری عەبدول حەمید مەیمونی.\nوەرگیراو لە «https://ckb.wikipedia.org/w/index.php?title=چوار_پێشەواکەی_سوننە&oldid=217171»\nئەم پەڕەیە دواجار لە ٢٢:٢٩ی ٨ی ئازاری ٢٠١٣ نوێ کراوەتەوە.


لە کۆنەوە تا ئەمڕۆ ئەوانەی کە لێکـدانەوەی رەوشتی سیاسییان کـردوون، هـاوڕانین و نەگەیشـتوونەتە پێـناسەیەکی یەکگـرتوو. هەنـدێکیان\nوا لێکـیان داوەتـەوە کە رەوشـتی سیاسی کۆمەڵـێک بەهـایە پەیوەندییەکـانی نێـوان کۆمەڵەکـان و دەوڵەتـان رێکـدەخـات، لەسەر بنەمای رێزگرتن لە یەکتری، هەروەکو بیرمەنـدی مەزنی ئیسپانی (فـرەنسیسکۆ دو فـیتۆریا:١٤٩٠ـ ١٥٤٦) وا لێکـیداوەتەوە. بەڵام میکافـیلییەکـان کە سەر بە تـیۆری میکافـیلین پێیان وایە کە (ئامانج پاکانە بۆ هۆکارەکان دەکات) بە پشتبەستن بە زیـرەکی و بە فـڕوفـێڵ و هەڵخەڵەتانـدن، هەنـدێ جاریش بە هـێز و سەرکوتکردن، لە پێناوی بە دیهـێنانی ئامانـج دا.\nتەنانەت لە نێو خودی دەوڵەتانیشدا بە تایبەتیش دەوڵەتانی رژێم دیکتاتۆری و دەسەڵات خۆسەپێنراو و قورخکـردوودا، زۆر بە زەقی رەوشـتی سیاسی شکـستی هـێناوە و بووە بە قـوربانی بەرژەوەندییەکـان و پۆست و دەسەڵات.. بۆیە رەوشـتی سیاسی لە سایـەی بەرژەوەندیداهیچ بەهایەکی نەماوە، کار بە تيۆری (ئامانج پاکانە بۆ هۆکارەکان دەکات) کاری پێـدەکەن، زەرمـەندی یەکەمـیش گـەلانی مـافـخـراو و نیشـتمان داگـیرکراوی وەکو ئێمەی کورد، کە زۆرترین و گەورەترین بێڕەوشتی سیاسییان لە دژمان ئەنجام داون.


زانکۆی سۆران - به ئاماده‌بوونی وه‌زیری خوێندنی باڵا و توێژینەوەی زانستی، د. شێروان شه‌ریف قرتاس وه‌ك سه‌رۆكی نوێی زانكۆی سۆران ده‌ستبه‌كار بوو.\nبه ئاماده‌بوونی وه‌زیری خوێندنی باڵا و توێژینەوەی زانستی، د. شێروان شه‌ریف قرتاس وه‌ك سه‌رۆكی نوێی زانكۆی سۆران ده‌ستبه‌كار بوو.\nبڵاوكراوەتەوە لە شەممە, 14 ئاب 2021 23:48\nئه‌مڕۆ یه‌كشه‌ممه رێكه‌وتی ٨/٨/٢٠٢١، به ئاماده‌بوونی به‌ڕێزان د. ئارام محه‌ممه‌د وه‌زیری خوێندنی باڵا و توێژینه‌وه‌ی زانستی و وه‌فدێكی هاوڕێی و بەرپرسانی حکومی و حزبیی دەڤەری سۆران و ژماره‌یه‌ك له ئه‌ندامانی ئه‌نجوومه‌نی زانكۆی سۆران و مامۆستایان و فه‌رمانبه‌ران، به فه‌رمی د. شێروان شه‌ریف قڕتاس وه‌ك سه‌رۆكی نوێی زانكۆی سۆران، ده‌ستبه‌كار بوو.\nمەراسیمی دەستبەکاربوونەکە لە چوارچێوەی کۆبوونەوەیەکدا بەڕێوەچوو. سه‌ره‌تا به‌ڕێز وه‌زیری خوێندنی باڵا وته‌یه‌كی پێشكه‌شكرد. به‌ڕێزیان وێڕای ده‌ربڕینی خۆشحاڵی بە ئاماده‌بوونی له زانكۆی سۆران، پیرۆزبایی له سه‌رۆكی نوێی زانكۆی سۆران كرد و هیوای سه‌ركه‌وتنی بۆ خواست\nله به‌شێكی دیكه‌ی وته‌كانیدا، به‌ڕێز د. ئارام، تیشكی خسته سه‌ر شوێن و پێگه‌ی مێژوویی ده‌ڤه‌ری سۆران له میژووی سیاسی كورددا و ئاماژه‌ی به‌و خه‌بات و قوربانیدانه نه‌پساوه‌یه كرد كه ئه‌م ناوچه‌یه پێشكه‌شی كردووه و گوتی كه زانكۆ سۆران دیارییه‌كی بچووكی حكومه‌تی هه‌رێمی كوردستان له پای ئه‌و هه‌موو قوربانیدانه.\nله بڕگه‌یه‌كی تری قسەکانیدا، به‌ڕێز وه‌زیری خوێندنی باڵا ئاماژه‌ی به‌وه كرد كه زانكۆی سۆران خاوه‌نی شوێن و پێگه‌یه‌كی گرنگه و ئه‌مه‌ش به‌رهه‌می شه‌ونخوونی و ماندووبوون و قوربانیدانی ستافی زانكۆکەیه و هیوای ئه‌وه‌ی خواست كه هه‌روا له گه‌شه و پێشكه‌وتندا بێت.\nله درئژەی وته‌كانیدا، به‌ڕێزیان ئاماژه‌ی به‌وه كرد كه ئێمه پێویسته له پڕۆسه‌ی خوێندنی باڵاماندا هه‌وڵی په‌روه‌رده‌كردنی كادیری ئه‌كادیمی نیشتمانی بده‌ین و به گیانی نیشتمانپه‌روه‌رییه‌وه كار بكه‌ین و ئاوڕی له‌وه دایه‌وه كه باووباپیرانی خه‌ڵكانی ئه‌م ده‌ڤه‌ره له رابردوودا به قوربانیدان، ئه‌ركی خۆیان به‌جێگه‌یاندووه و ئێستا نۆره‌ی نه‌وه‌كانیانه له زانكۆی سۆران، به ئه‌ركی خۆیان هه‌ڵبستن و به گیانی نیشتمانپه‌روه‌رییه‌وه هه‌نگاو هه‌ڵێننه‌وه.\nله به‌شێكی دیكه‌ی وتارەکەیدا، به‌ڕێز د. ئارام، ویڕای پیرۆزبایی دووباره له سه‌رۆكی نوێی زانكۆی سۆران، هه‌موو پاڵپشتییه‌كی وه‌زاره‌تی بۆ به‌ڕێزیان و زانكۆی سۆران ده‌ربڕی.\nله به‌شێكی دیكه‌ی وته‌كانیدا، به‌ڕێز وه‌زیری خوێندنی باڵا سوپاس و پێزانینی ئاڕاسته‌ی به‌ڕێز د. موسڵح مسته‌فا سه‌رۆكی پێشووی زانكۆی سۆران كرد و هیوای سه‌ركه‌وتنی بۆ خواست له ئه‌رك و كار و قۆناغه‌كانی داهاتووی ژیانیدا.\nله بڕگه‌یه‌كی دیكه‌ی كۆبوونه‌وه‌كه‌دا، به‌رێز د. عه‌بدولفه‌تاح عەبدولڕەزاق بریكاری وه‌زاره‌تی خوێندنی باڵا، وته‌یه‌كی پێشكه‌شكرد و وێڕای پیرۆزبایی له به‌ڕێز د. شێروان شه‌ریف سه‌رۆكی نوێی زانكۆی سۆران، هیوای سه‌ركه‌وتنی بۆ خواست و پشتگیری وه‌زاره‌تی بۆ به‌ڕێزیان و زانكۆی سۆران دووپاتكرده‌وه.\nله لایه‌ن خۆشییه‌وه به‌رێز د. شێروان شه‌ریف سه‌رۆكی زانكۆی سۆران وته‌یه‌كی پێشكه‌ش كرد و وێڕای به‌خێرهێنانی میوانان و ئامادەبووان، سوپاس و پێزانینی ئاڕاسته كردن بۆ نیشاندنی پاڵپشتی و پشتیوانی خۆیان له زانكۆی سۆران.\nله بڕگه‌یه‌كی دیكه‌ی قسه‌كانیدا، به‌ڕێز سه‌رۆكی زانكۆی سۆران، سوپاس و پێزانینی گه‌رمی ئاڕاسته‌ی سه‌رۆكایه‌تی پێشووی زانكۆی سۆران كرد له هه‌مبه‌ر كار و خزمه‌ته‌كانیان و دواتر تیشكی خسته سه‌ر تایبه‌تمه‌ندییه‌كانی زانكۆی سۆران و ماندوونه‌ناسیی و هه‌ستی به‌رزی به‌رپرسیارێتی مامۆستا و فه‌رمانبه‌ران و هه‌روه‌ها قوتابییانی زانكۆ كه كارێكی وایان كردووه زانكۆی سۆران خاوه‌نی شوێن و پێگه‌یه‌كی دیار بێت و هیوای خواست كه هه‌موو لایه‌ك به پشتیوانی وه‌زاره‌تی خوێندنی باڵا بتوانن زانكۆی سۆران به‌ره‌و سه‌ركه‌وتن به‌رن.\n/ به ئاماده‌بوونی وه‌زیری خوێندنی باڵا و توێژینەوەی زانستی، د. شێروان شه‌ریف قرتاس وه‌ك سه‌رۆكی نوێی زانكۆی سۆران ده‌ستبه‌كار بوو.


هێله‌ری کلنتن ده‌ڵێت ئه‌مه‌ریکا کار ده‌کات بۆ سه‌پاندنی سـزای نوێی کاریگه‌ر به‌سه‌ر ئێراندا\nهێله‌ری کلنتنی وه‌زیری ده‌ره‌وه‌ی ئه‌مه‌ریکا ده‌ڵێت واشنتن ئێرانێـکی خاوه‌ن چه‌کی ناوه‌کی قبوڵ ناکات و گوشـار ده‌کات بۆ سه‌پاندنی سـزای نوێ دژ به ئێران که ڕێ له وه‌ده‌سـتهێنانیان بۆ چه‌کی ناوه‌کی ده‌گرێت.\nله تێبینی‌یه‌کانی که ئاماده‌کرابوو به‌ر له ڕاگه‌یاندنی بۆ کۆمه‌ڵێـکی به‌هێزی لایه‌نگیری ئیسرائیلی له ئه‌مڕۆ دووشه‌ممه‌دا، کلنتن گوتی به‌ڕێوه‌به‌رایه‌تی ئۆباما مه‌به‌ستی له سه‌پاندنی سـزاکانی زیاتر به‌سه‌ر ئێران نیـیه.\nگوتیشی واشنتن سـزای نوێی گه‌ره‌که تا ڕێبه‌رانی ئێرانی نیشـان بده‌ن که‌وا که‌له ڕه‌قیـیان ئه‌نجامێـکی خراپی لێـده‌که‌وێته‌وه.\nواشنتن و هاوپه‌یمانه‌کانی ئه‌وروپایی هه‌وڵ ده‌ده‌ن قۆناغی چوارهه‌مینی سـزاکانی ئه‌نجومه‌نی ئاسایشی نه‌ته‌وه یه‌کگرتووه‌کان به‌سه‌ر ئێراندا بسه‌پـێنن، له ئاکامی به‌رده‌وامبوونی له پـیتاندنی یۆرانیۆم وه‌ک گوێ‌پشـت‌خسـتنی داواکاریـیه‌کانی نه‌ته‌وه یه‌کگرتووه‌کان بۆ ده‌سـتهه‌ڵـگرتنی له‌و کاره.\nئێران تاوانبار ده‌که‌ن به هه‌وڵدانی دروستکردنی چه‌کی ناوه‌کی که ئێران نکوڵی لێـده‌کات.\nجێی گوتنه چینیش قایل نیـیه پـشـتیوانی سـزای زیاتر به‌سه‌ر ئێران بکات که ڕه‌نگه له ڕێی ڤیتۆوه ڕێ له په‌سه‌ندکردنی له ئه‌نجومه‌نی ئاسایش بگرێت.


قوربانیەكانی سێكس چات لە دهۆك هەزاران كەسی تێپەڕاند\nقوربانیەكانی سێكس چات لە دهۆك 2000 كەسی تێپەڕاند و پسپۆڕێكی سڕینەوەی گرتە ڤیدیۆییەكانیش دەڵێت " تا ئێستا 7 ملیۆن دۆلاری خەڵكی كوردستان بۆ ئەو باندانە حەواڵە كراون".\nسێكس چات بازاڕی پەیداكردنی پارەیە لەلایەن مەغریبیەكانەوە و پیاوانی كوردستانیش بەشێكن لە قوربانیانی دەستی ئەو باندانە.\nبەپێی ڕاپۆرتێكی ڕۆژنامەی ڕووداو لە شاری دهۆك زیاتر لە 2000 كەس لەلایەن ئەو گروپانەوە هەڕەشەی بڵاوكردنەوەی گرتەڤیدیۆییەكانیان لێكراوە یەكێك لە قوربانیانی دەستی ئەو باندانە كە بە سەمیر خۆی ناساندوە دەڵێت "مانگێك لەمەوبەر كچێك لە فەیسبووك داوای هاوڕێیەتی لێكردم منیش قبوڵم كرد كچەكە بە عەرەبی قسەی دەكرد پاش چاتكردن كچەكە ڤیدیۆیەكی بۆناردم خۆی ڕووتكردبووەوە داوای لەمنیش كرد كە خۆم ڕووت بكەمەوە و بەقسەم كرد".\nسەمیر دەڵێت زۆری نەبرد ڤیدیۆیەكی بۆناردم كە خۆڕووتكردنەوەكەم بوو و دواتر وتی من كچ نیم كوڕم ئەگەر 3000 دۆلارم بۆ نەنێری ڤیدیۆكەت بۆ هاوڕێكانت لە فەیسبووك دادەنێم.\nسەمیر 45 ساڵە و خێزاندارە و خۆی بە كەسێكی ستەم لێكراو وەسف دەكات و نزیكەی سێ ساڵە فەیسبووك بەكار ناهێنێت و پاش ئەو ڕووداوە عەمرەی كردوە.\nسەمیر دەڵێت لەو كاتەدا زۆر لەو كەسە پاڕاوەتەوە كە ئەو ڤیدیۆیە بڵاو نەكاتەوە، چونكە پارەی نەبووە پێیبدات، پاش مشت و مڕێكی زۆر پارەكەی بۆ بڕی 900 دۆلار بۆ كەم دەكاتەوە و بۆی دەنێرێت.\nئەو بە وتەی خۆی دەڵێت دوای ئەو ڕووداوە باری دەرونیم تێكچووە و هەوڵی خۆكوشتنیشم داوە و تا ئێستاش ترسم هەیە لەوەی ڤیدیۆكە بۆ هاوڕێكانم بنێرێت.\nسەمیر چووەتە لای بەڕێوەبەری پۆلیسی نەهێشتنی تاوان لە دهۆك و دەڵێت پێیوتم "ناتوانین لێپێچینەوە لەو گروپانە بكەین چونكە لە كوردستان نین، بەڵام ئامۆژكاری كردم كە بچمە لای كەسێك بەناوی نەواس كە كاری سڕینەوەی ئەو گرتە ڤیدیۆییانە دەكات".\nسڕینەوەی گرتە ڤیدیۆییەكان بازاڕی نمونەكانی وەك نەواسی گەرم كردوە، چونكە وەك سەمیر دەیگێڕێتەوە نەواس بۆ سڕینەوەی ڤیدیۆكە داوای 300 دۆلاری لێكردوە.\nنەواس كە ماوەیەكی درێژە كاری سڕینەوەی ئەو ڤیدیۆیانە دەكات دەڵێت "تا ئێستا 2000 كەسم لە مەترسی ئەو باندە مەغریبیانە ڕزگار كردوە و ڤیدیۆكانیانم سڕیوەتەوە".\nنەواس باس لەوە دەكات كە خەڵكی جۆراوجۆر بۆ سڕینەوەی ڤیدیۆكانیان سەردانی دەكەن كە پلەداری سەربازی و مامۆستای ئاینی تێدایە و دەڵێت "دەتوانم بڵێم تاكو ئێستا 7 ملیۆن دۆلاری خەڵكی كوردستان بۆ ئەو باندانە حەواڵە كراون".\nسەبارەت بە باندەكانیش دەڵێت "ئەوان 100 كەسن لە 5 بانددا خۆیان ڕێك خستووە و 95%یان مەغریبین".\nئه‌م بابه‌ته 15300 جار خوێنراوه‌ته‌وه\nکۆمەڵ لەبارەی کۆبونەوەی لەگەڵ پارتی هاتە دەنگ\nپێش خەوتن ئەم کارانە مەکە\nیانەی ریاڵ مەدرید دەیەوێت فاڵکاو بکڕێت\nشاجوانی کوردستان گۆرانیی دەلێت\nئەحمەد ڕەئوف باس لە هەواڵی کۆچی دوایی کردنەکەی دەکات\nخانمە پێشکەشکارێکی بەناوبانگ لە NRT دەردەکەوێت\nخانمە پێشکەشكارێکی بەناوبانگی کورد لە هاوسەرەکەی جیابوویەوە\nهۆنیا نهێنی پەیوەندییەکی خۆی لەگەڵ ئاریاس ئاشکرا کرد


کوردیپێدیا - Stran A-K\nبڵاوکراوەکانی کوردیپێدیا: براکوژینامە - وەشانی 2ەم\n👫 رێژوان عەلی\nخوێندکاری هەشتەمی بنەڕەتی بوو، ئێوارەی 17-02-2011 لەبەردەم لقی چواری پارتی لە سلێمانی، بەگوللەی پاسەوانانی لقی پارتی کوژرا.\nئێوارەی رۆژی پێنج شەممە 17-02-2011 شەقامی سالم لەسلێمانی، خێرا لەشەقامێکی ئارامەوە بەرەو گۆڕەپانێکی خوێناوی گۆڕاو هێزێکی سیاسی توڕەیی خۆپیشاندەرانی بەخوێن سوورکرد.\nزیاتر لەهەفتەیەک بوو تۆڕی بەرگری لەمافو ئازادییەکانی خەڵک ئامادەکارییان بۆ ئەنجامدانی خۆپیشاندانێک دەکرد لەسلێمانی، بۆ پشتگیرییکردن لە گەلی میسرو تونسو هۆشداریدانی بەپەلە بە دەسەڵاتدارانی هەرێمی کوردستان.\nتۆڕەکە لەراگەیەنراوێکدا رایگەیاندبوو کە ئەگەر دەسەڵاتداران دەیانەوێت کوردستان وەکو تونسو میسری لێ نەیەت پێویستە بە پەلە دەست بە\n📊 بابەت 370,186 | وێنە 57,313 | پەڕتووک PDF 10,673 | فایلی پەیوەندیدار 38,656 | 📼 ڤیدیۆ 164 | 🗄 سەرچاوەکان 13,572 |\n📕 Stran A-K | 🏷 پۆل: پەڕتووکخانە | زمانی بابەت: 🏳 Kurmancî - Kurdîy Bakûr\n🔗 خوێندنەوە / داونلۆدکردنی پەڕتووکی: Stran A-K\n📥 ژمارەی داونلۆد: 3,441 جار\n📙 پەڕتووک - کوورتەباس 🎶 هونەری\n➕ ئەم بابەتە لەلایەن: (هاوڕێ باخەوان)ەوە لە: Sep 19 2013 3:39PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Sep 19 2013 3:40PM باشترکراوە\n👁 ئەم بابەتە 1,636 جار بینراوە\n📕 فایلی PDF 1.0.1 6 MB 876 Sep 19 2013 3:39PM هاوڕێ باخەوان


هەواڵ – پەڕە 159 – basknet.org\nسوریا؛ بەھۆی بۆردومانی فڕۆکەکانی ڕوسیا و سوریا دەیان کەس بونەتە قوربانی\nباسک نێت: بوردومانی فڕۆکە جەنگییەکانی ڕوسیا و سوریا بۆ سەر ناوچە ئاوەدانییەکانی سوریا بەردەوامە، لەماوەی ٢٤ کاتژمێری ڕابردووشدا لەناوچەکانی ریفی دیمەشق و ئیدلیب دەیان کەس کوژران و برینداربوون بەھۆی ھێرشی ئاسمانی فڕۆکەکانی ڕوسیاو رژێمی سوریاوە. ھەروەھا چەند گروپێکی ئۆپۆزسیۆنی سوریا رووبەڕووی چەند ھێرشێکی زەمینی سوپای رژێم بوونەتەوە. ھاوکات لەھەردوو شارۆچکەی …\nلەسلێمانی ئۆتۆمبێلێک خۆیکرد بەناو دوکانێکدا\nباسک نێت-سلێمانی بەڕێوەبەرایەتی ھاتوچۆی سلێمانی بڵاویکردەوە، شەوی رابردوو شۆفێرێک کە ئۆتۆمبیلێکی لە جۆری تویتا لاندکروزەری پێبووە خۆیکردووە بەناو دوکانێکدا، بەھۆیەوە خاوەنی دوکانەکە بەسەختی برینداربووە. ھاتوچۆی سلێمانی ئاماژەی بەوەکردووە، لەگەڕەکی راپەڕینی شاری سلێمانی شۆفێرێک کە مێرد منداڵ بووە خۆی کردووە بە مارکێتێکدا و زیانێکی زۆری لەدوکانەکە گەیاندووە. ئەوەش خراوەتەڕوو، “خاوەنی سۆپەرمارکێتەکە …\nجەستەی یەکێک لە سەرنشینەکانی کەشتیە نەوت ھەڵگرەکەی ئێران بەسوتاوی دۆزرایەوە\nباسک نێت: ئاژانسی ھەواڵی ئیسنای ئێرانی لەسەر زاری لایەنە پەیوەندیدارە فەرمیەکانی ئێرانەوە بڵاویکردەوە، جەستەی یەکێک لە سەرنشینەکانی پاپۆڕە نەوت ھەڵگرەکەی ئێران بە سووتاوی دۆزراوەتەوە. لەو بارەیەوە موحەمەد راستاد، سەرۆکی دەزگای دەریاوانی سنورە ئاوییەکانی ئێران بە ئیسنای راگەیاندووە، “جەستەی مردووەکە بۆ لێکۆڵینەوەی توێکاری ڕەوانەی شەنگەھای کراوە”. دوێنێ یەکشەممە، ئاژانسی رۆیتەرز لە …\nباسک نێت: بەپێی ئاژانسی ھەواڵی رۆیتەرز ئەمڕۆ دوو شەممە ٨ـی کانوونی دووەمی ٢٠١٨، نرخی نەوت بەرزبوونەوەی بەخۆیەوە بینیووە، ئەوەش بەھۆی کەمێک دابەزینی ئاستی بەرھەمھێنانی نەوت لەکێڵگە نەوتییەکانی وویلایەتە یەکگرتووەکانی ئەمەریکا. ئەمرۆ دووشەممە کاتژمێر ٦:٤٤ خولەکی بەیانی، نرخی یەک بەرمیل نەوتی خاوی تەکساس گەیشتە ٦١.٦٢ $، واتە ١٨ سەنت بەرزبووەتەوە. ھەروەھا …\nوەزارەتی ناوخۆ لیستی موچە خۆرەکانی رەوانەی بەغدا دەکات\nباسک نێت-ھەولێر وەزارەتی ناوخۆی حکومەتی ھەرێم ئامادەیی دەردەبڕێت ھاوشێوەی وەزارەتەکانی پەروەردەو تەندروستی، لیستی موچەخۆرەکانی رەوانەی بەغدا بکات بەمەبەستی وردبینی و ناردنی موچە، ڕاوێژکارێکی وەزارەتەکەش رەتیدەکاتەوە کەموکوڕی لە لیستی ناوەکانیان ھەبێت. لیوا سەعید محەمەد ڕاوێژکاری یاسایی وەزارەتی ناوخۆی حکومەتی ھەرێم ڕایگەیاند:”ھەرچەندە تائێستا حکومەتی بەغدا داوای لیستی موچەخۆران و ئاماری ھێزەکانی ئاسایشی …\nستۆکھۆڵم؛ تەقینەوەیەک روویدا\nباسک نێت: لەئەنجامی تەقینەوەیەکدا لە دەرەوەی وێستگەیەکی میترۆ لەستۆکھۆڵم دوو کەس برینداربوون، ئەوەش بەپێی سکای نیوز. پۆلیسی ستۆکھۆڵم رایگەیاند، پیاوێکی تەمەن ٦٠ساڵ، بریندار بووە دوای ئەوەی تەنێکی لەسەر زەوی ھەڵگرتووەتەوە. دواتر تەنەکە تەقیوەتەوەو بووەتەھۆی “بەسەختی” بریندرابوونی پیاوەکە. ئەو کەسە گەیەندراوەتە، نەخۆشخانە بۆ چارەسەرکردن. ھەربەھۆی تەقینەوەکەوە ژنێکی تەمەن ٤٥ ساڵ برینداربووە. …\nپەرلەمانی عێراق؛ بۆ رێگری لەتەعریب پرۆژەیەک ئامادەکراوە\nباسک نێت: پرۆژەی رێگری لە تەعریبکردنی ناوچەجێناکۆکەکان لەپەرلەمانی عێراق، واژۆی بۆکۆکراوەتەوەو بۆ ئەوەی بخرێتە بەرنامەی کارەوە، و پەرلەمانتارێکیش رایدەگەیەنێت، ئومێدیان ھەیە ئەم ھەفتە بخرێتە بەرنامەی کارەوە. شاخەوان عەبدوڵا جێگری سەرۆکی فراکسیۆنی پارتی، لەئەنجومەنی نوێنەرانی عێراق ڕایگەیاند:”واژۆی ٥٠ئەندامی پەرلەمانی کۆکردووەتەوە، بۆئەوەی پرۆسەی تەعریبکردنەوەی کەرکووک و ناوچە کوردستانییەکان بخرێتە بەرنامەی کاری پەرلەمانەوە”. …\nمەلا بەختیار: سەرمان سوڕماوە لە سیاسەتی حکومەتی عێراق بەرامبەر بە کورد\nباسک نێت-سلێمانی مەلا بەختیار بەرپرسی دەستەی کارگێڕی مەکتەبی سیاسی یەکێتی نیشتیمانی کوردستان ڕایگەیاند، ئێمە سەرمان سوڕماوە لە ھەڵوێستی حکومەتی عێراق بەرامبەر بە کورد، سەرباری ئەوەی کە مێژوویەکی ھاوبەشمان ھەیە لە شەڕی دژی داعش، ھاوکات نێچیرڤان بارزانی جێگری سەرۆکی پارتی ڕایگەیاند، لەسەر بنەمای دەستور ئامادەین بۆ گفتوگۆ لەگەڵ بەغداد. مەلا بەختیار …\nتا ئێستا وەزارەتی دارایی مووچەی نیوەی وەزارەتی پێشمەرگەی دابەش نەكردووە\nباسک نێت-ھەولێر ئەمینداری گشتی وەزارەتی پێشمەرگە ڕایگەیاند، تا ئێستا وەزارەتی دارایی مووچەی نیوەی وەزارەتی پێشمەرگەی نەناردووە. ھەرچەندە لە پێش پشووەکانی سەری ساڵ وەزارەتی دارایی خشتەیەکی مووچەی فەرمانبەران و مووچەخۆرانی بڵاو کردەوە و وەزارەتی پێشمەرگە یەکەم وەزارەت بوو بۆ پێدانی مووچە بەڵام جەبار یاوەر ئەمینداری گشتی وەزارەتی پێشمەرگە ڕایگەیاندووە، تا ئیستا …\nعێراق دەست دەکات بە ھەناردەکردنی نەوت بۆ ئێران\nباسک نێت: جەبار لعێبی وەزیری نەوتی عێراق ڕایگەیاند، بەر لە کۆتایی ئەم مانگە، دەستدەکەن بە ھەناردەکردنی نەوتی خاو لە کەرکوکەوە بۆ ئێران. ئەمڕۆ وەزیری نەوتی عێراق، لە کۆنفرانسێکی ڕۆژنامەنووسیدا ڕایگەیاند، لە ڕێگەی تانکەرەوە، دەستدەکەن بە گواستنەوەی ٣٠ ھەزار بەرمیل نەوت لە ڕۆژێکدا، لە کێڵگەکانی پارێزگای کەرکوکەوە بۆ پاڵاوگەکانی کرماشان لە …\nپەڕە 159 of 211« سەرەتا...130140150«157158159160161\t»\t170180190...کۆتا »


سڵاو لەگەورەی و بڵندی مەزنی ناوت, شێرکۆ شێخ نوری – Peshmergekan\nتۆ نامری و لە مردن بە هیزتری تۆ وەک خوێن و ئازادیدایت لە ناو جەستە و دەماری ئێمە دای تۆ ئەستیرە گەشەی هیوا و قەڵاو کیوی ئومیدی\nگەڵێکی زوڵم ڵێکراو ستەمدیدەیت تۆ هەناسەی تۆ خۆراکی هیزو توانای جەستە و سۆمای چاوی بۆروانین و بەدی کردنی ئاسۆی روون تۆ تەنها بەجستە ڵیمان دابراویت بەڵام پەیام و ووتە و گفتارەکانت وانە و دەرسن بۆ زانین و بۆفیربوونی کوردایەتی و مەردایەتی بۆ گەیشتن بەئازادی و سەرکەوتن و رزگاری بەڵێ گەورەم تۆ نەمردوی تۆنامری تۆ لە مردن بە هێزتری تۆڕوناکی تریفەی مانگەشە و تۆخۆری سەرفرازی ئەی سەروەرم ئەی تۆ سەمبولی خەباتو بەرخودان و هەستانەوەی\nبۆنی باران و نیرگزی مەشخەڵی داگیرساوی\nبیرو بروای رەنجدەران و هەژارانی هیندە مەزنی هیوایەکی پراوپرێ بەقەد لوتەکە تۆ مەزنی ئەی رابەرم\nهينده به رزيت ته نانه ت تا!\nلوتكه ش ئيره ييت پئ ده با!\nبؤيه ئينسان ههر چه ند دەكا\nلەم وڵاتە شاخاويه شا\nلووتكه يەكى وا شك نابا\nئالاى بەرزى و نەمرى تؤى له سەر هەڵكا.\nوەک پێشمەرگەیەکی دڵسۆز و نیشتمان پەروەرو دڵسۆز لە گەڵ دەستی رێزو سەری سوجدە بۆ یادی ئەم کەڵە سەرکردەیە دادەنوینم و تالەژیاندا مابم یادی هەر بە بەرزی لە ناو دڵ و هەست و سۆزی دلسۆزانەی پێشمەرگانەم هەر بە زویندوی دەمێنێ و دەمێنێتەوە بەریزیان جگە لەوەی سەرکردەو بیرمەندیکی کورد بووە خۆشەویستی ئازیزترین کەسی من بووە کە ئەویش فەرماندەو سەرکردەی بە ئەزموون و شەهیدی زیندوو کاکە مەلاحەسەنی شیوەسەڵی یە کە بۆ من جیگەی افتخار و شانازیە سەربەرزیمە کە من کەسی ئەو زاتەم و ئەویش هیندە خۆشەویستی بەرامبەر ریزدار شەهید دکتۆر هەبوو بۆیە نەک هەر جارێ جەندین جار جەنابی دکتۆر لای من مەزنە پیرۆزە گەورەیە سەروەرە .\nشێرکۆ شێخ نوری قوتابی و پێشمەرگەی\nریزدار حەسەنی شیوەسەڵی… ١٣ــ٧ــ ٢٠١٧


:: PM:04:10:13/08/2020 \nلە ماوەی نزیکەی پێنج مانگی رابردوودا ئێران لە فرۆشتنی نەوت 440 ملیۆن دۆلاری دەست کەوتووە لە کاتێکدا لە یاسای بودجەی ساڵەکە وا داندرابوو حەوت ملیار دۆلار داهاتی هەبێت.\nسزاکانی ئەمەریکا لە لایەک و دابەزینی نرخی نەوت هۆکاری سەرەکین لەوەی ئێران نەتوانێت بڕێکی زۆری نەوت بفرۆشێت و دواین ئاماری رێکخراوی ئۆپێکیش ئاماژە بەو راستییە دەکات لە مانگی تەمووزی ئەمساڵ بەرهەمهێنانی نەوت لە ئێران گەیشتووەتە نزمترین ئاست لەم ساڵەدا تۆمار کرابێت.\nبەراورد بە مانگی حوزەیران بەرهەمهێنانی رۆژانەی نەوت لەو وڵاتە 70 هەزار بەرمیل کەمی کردووە.\nلەو مانگەدا ئێران ملیۆنێک و 936 هەزار بەرمیل نەوتی بەرهەم هێناوە بەڵام بڕێکی زۆر کەم لەو نەوتەی هەناردە کردووە و بەراورد بە مانگی حوزەیران بەرهەمهێنانی رۆژانەی نەوت لەو وڵاتە 70 هەزار بەرمیل کەمی کردووە.\nبەگوێرەی دۆیچەوێلە لە ساڵی 2018 و بەر لەوەی ئەمەریکا سزاکانی بەسەردا بسەپێنێت ئەو وڵاتە سەرووی سێ ملیۆن و 500 هەزار بەرمیل نەوتی بەرهەم دەهێنا و بە دووەم وڵاتی گەورەی هەناردەکاری نەوت لە نێو وڵاتانی ئۆپێک هەژمار دەکرا و ئێستە عێراق شوێنەکەی گرتووەتەوە.


KHABAT media - كۆبوونەوەی 5 حیزبی كوردستانی ئێران لەسەر پرسی نارەزایەتیە جەماوەرییەكانی ئێران\nكۆبوونەوەی 5 حیزبی كوردستانی ئێران لەسەر پرسی نارەزایەتیە جەماوەرییەكانی ئێران\nتاریخ : Wednesday, January 10 @ 17:15:28 UTC\nخەباتمێدیا: رۆژی سێ شەممە 19ی بەفرانباری 1396، 5 حیزبی كوردستانی ئێران لە شاری كۆیە بە ئامانجی تاوتوێ كردنی رەوشی نوێی ئێران و كوردستان لە دوای سەرهەڵدانە جەماوەرییەكانی گەلانی ئێران كۆبوونەوە و بیرورایان گۆریوە. ئەو كۆبونەوەیە كە لە مەقەری حیزبی دیموكراتی كوردستان سازدرابوو\nنوێنەرانی هەر كام لە سازمانی خەباتی كوردستانی ئێران، كۆمەڵەی زەحمەتكێشانی كوردستان، كۆمەڵەی شۆڕشگێڕی زەحمەتكێشانی كوردستانی ئێران، حیزبی دێموكراتی كوردستانی ئێران و حیزبی دێموكڕاتی كوردستان تێیدا ئامادەبوون. شاندی سازمانی خەبات بە سەرپەرشتی بەرێز كاك رێبوار حسێنی ئەندامی دەفتەری سیاسی و بەرێزان خاتوو زێنەب حسێنی و كاك شۆڕشی حاجی ئەندامانی كومیتەی ناوەندی سازمانی خەبات ی كوردستانی ئێران لەو كۆبوونەوەیە دا بەشدارییان كرد و بۆچوون و سیاسەتی سازمانی خەباتیان لە پێوەند بە خۆپیشاندان و ئەركی هەنووكەیی هێز و لایەنە سیاسیەكان گواستەوە.\nجێگەی باسە لەو كۆبوونەوە بەرفراوانە دا هەركام لە لایەنەكان شیكردنەوەی خۆی لە دۆخی هەنووكەی ئێران پێش كەش كرد و بە گشتی لەسەر ئەركدار بوونی هێز و لایەنە سیاسیەكان لەهەمبەر رەوشی پێكهاتوو ساغبوونەوە و بە ئامانج گرتنی سەرجەمی نیزامی ئاخوندی لە لایەن خەڵكی راپەریو بە نوختە گۆرانێكی بەرچاو لە مێژووی خەباتی گەلانی ئێران تەماشا كرا و هەنگاو نان بو بەردەوامی خۆپیشاندان و یەكریزی و یەكبوونی سەرجەم هێز و لایەنە كانی ئێران و كوردستان بۆچوونی هاوبەشی لایەنەكانی لەسەر بوو.


سیاھپۆش - ویکیپیدیا، ئینسایکڵۆپیدیای ئازاد\n(لە سیەھپۆشەوە ڕەوانە کراوە)\nسیەھپۆش یان سیاھپۆش (بە کرمانجی: Siyehpûş یان Siyahpoş) شاعیرێکی کلاسیکی سەدەی ھەژدە و نۆزدەی کوردە کە غەزەل و مەسنەویی بە زمانی کرمانجی لێ بە جێ ماوە. زانیاری سەبارەت بە ژیانی سیاھپۆش زۆر کەمە. وا دیارە لە ڕۆژھەڵاتی کوردستان لە دایک بووە. ساڵی لە دایکبوونی بە بۆچوونێک ١٧٧٩ و بە بۆچوونێکی دیکە ١٨٢٠ی زاینییە. لە شێعرەکانیدا زۆر لە وشەی فارسی و عەرەبی کەڵکی وەرگرتوە گرنگترین کاری بەجێماوی سیاھپۆش مەنزوومەی بەدیعولجەمال و سەیفولملووکە کە بە کوردیی کرمانجی نووسراوە. ھۆنراوەکە مەسنەوییەکی درێژی بەزمی-ڕەزمییە کە شاعیر لە نێوان مەسنەوییەکەدا غەزەلی داناوە.\nئەم نموونەی ژێرەوە چەن دێڕ لە مەسنەوییە داستانییەکەی سەیفولملووک و بەدیعولجەمالە:\nمەیێ ھەفت سال و ساقیی چاردە سالە چ خوەش شرب و نەزەرحوسن و جەمالە\nد دیوانێ گەراندن مەیفرۆشان دلێ ساحێب کەمالان ھاتە جۆشان\nب ھەڤرا موتربانێ مەست و مەخموور ل سەد ڕەنگ لێ ددان تەنبوور و سەنتوور\nگەلەک ساحێب کەمال بوون دین و ئەبتەر نەبوون ھوشیار ئەسلا تا ب مەحشەر\nئەم غەزەلەی ژێرەوە یەکێک لەو چەندین غەزەلەیە کە سیەھپۆش لە نێوان دێڕەکانی مەسنەوییەکەی سەیفولملووک و بەدیعولجەمالدا نووسیویەتی:\nئەی نوورێ دوو دیدەی منی مەستانەیێ مەخموور وەی ڕووح و حەیاتێ دلێ دیوانەیێ مەھجوور\nئەی حەیکەرێ ئەمواتێ لەبێ عیسیێ مریەم وەی مووسیێ عیمران و موناجاتێ ل سەر توور\nچل ڕۆژێ تەمام کر مە ژ عەھدێ تە ڕیازەت ڕازیم ژ جەمالت ب شەھابێ قەبەسێ نوور\nھەتا ب ئەبەد سەرخۆش و حەیران بی سیەھپۆش مەیخوارەیێ جامێ لەبێ شەھکاسەیێ فەرفوور\nویکیپیدیای کرمانجی؛ کانوونی یەکەمی ٢٠١٤\n^ "پیریۆنسی، مادێح. "پوختەی چیرۆکی سەیفولملووک و بەدیعولجەمالی سیاھپۆش بە سۆرانی،" گۆڤاری ڕامان، ژمارەی ٢٣٨، مانگی ٣، ساڵی ٢٠١٧" (PDF). Archived from the original (PDF) on ٢ی تەممووزی ٢٠١٨. Retrieved ٥ی ئازاری ٢٠١٧. Check date values in: |access-date=, |archive-date= (help)\n^ Siyahpoş, (2011). "Seyf-ul Milûk û Bedî-ul Cemal," (Amadekar: Bedirxan Amedî), Nûbihar, Îstanbul.\nوەرگیراو لە «https://ckb.wikipedia.org/w/index.php?title=سیاھپۆش&oldid=809782»\nئەم پەڕەیە دواجار لە ١٩:٤٧ی ١٤ی تەممووزی ٢٠٢١ نوێ کراوەتەوە.


سێوی شین..! ……توانا ئه‌مین – Denegkan\nسێوی شین..! ……توانا ئه‌مین\nbyتوانا\tMarch 18, 2009\tگشتی\nبه‌هه‌موو ئه‌و واقوڕمان‌و سه‌رسوڕمان‌و ئه‌بڵه‌قییه‌ی مرۆڤ له‌به‌رامبه‌ر سروشتدا هه‌یه‌تی، كه‌چی ناتوانێت كه‌ماڵییه‌كه‌ی نه‌خاته ژێر پرسیاره‌وه. ئینسان خۆی ده‌ستێكی ناڕه‌نگین‌و گه‌وره‌وگرانی له دروستكردنی ناسازیدا هه‌یه، ده‌نگی تراكتۆر بهێنه‌ره‌وه به‌ر زه‌ینی خۆت.. ده‌نگی موه‌لیده.. به‌ڵام ئایا ده‌شێت سروشت خۆی له‌گه‌ڵ هاروهاجتریت مه‌خلوقیدا كه ئینسانه به‌راورد بكات؟ حه‌ق بوو سروشتیش جارجار ئه‌پده‌یتی خۆی بكردایه‌وه با ئه‌و جارانه ده‌یان قه‌ڕن‌و سه‌دان ساڵیشیان له‌نێواندا بێت.\nبیر له‌وه‌بكه‌ره‌وه هه‌ندێك شت له‌م سروشته‌دا زیاده نین؟ سوهراب گوتبووی "ئه‌گه‌ر كرم نه‌با، ژیان شتێكی كه‌م ده‌بوو" به‌ڵام داخۆ بوونی جرجێكی بۆر‌و ته‌ڕی پیسی ناو زێرابێك، به‌زیاد نازانی؟ زیاد له‌به‌رامبه‌ر ئه‌و حه‌مكه جوانییه‌دا كه سروشت خاوه‌نییه‌تی‌و مرۆڤ بێ ئه‌وان ناتوانێت چركه‌یه‌ك به‌رده‌وامبێت.\nئایا نه‌ده‌بوو له‌جێگای گریان‌و زیڕه‌زیڕ، منداڵ ده‌نگێكی هه‌بایه به‌وێنه‌ی گمه‌گمی كوكوختی، ئه‌و كاته ماڵه‌كانیش ده‌سبه‌رداری دۆزه‌خی خۆیان نه‌ده‌بوون‌و تامی باخچه‌یه‌كیان نه‌ده‌دا؟\nنه‌ده‌كرا كه‌ر له‌جێگه‌ی ئه‌و سه‌ڕه سه‌ڕه ناخۆشه‌ی، كه خوداش به‌خودایه‌تی خۆی رقی لێیه‌تی، ده‌نگێكی وه‌ك بولبولی هه‌بایه؟ ده‌زانم نمونه‌كه‌م له‌رووی ئه‌ندازه‌ییه‌وه خراپه، (ئاخر ئه‌وه كۆڵی منه له‌هارمۆنیادا كه هه‌رگیز شته شیاوه‌كانم بۆ پێكه‌وه كۆنابێته‌وه‌و به‌رده‌وام خه‌می ئه‌و كێماسیه‌م ده‌مكوژێ) ئه‌گه‌رنا نابێت‌و نه‌گونجاوه كه‌ر به‌و په‌یكه‌ره زه‌به‌لاحه‌یه‌وه ده‌نگێكی ناسك‌و نزمی وه‌ك ده‌نگی بولبولی هه‌بێت، ده‌ی با سروشت به‌و توانا فراوانه هونه‌ری_ئیستاتیكییه‌ی خۆیه‌وه له خوڵقاندندا، هه‌ڵه‌كه‌ی هه‌ردووكمان راستبكاته‌وه‌و ده‌نگێكی دیكه بئافرێنێ، مه‌گه‌ر بۆ سرشت هیچ شتێك نامومكینه؟\nهه‌رچه‌ند ده‌زانم ئێستا جه‌مال غه‌مبار له پێشنیازێكی وه‌ها په‌سته. ئه‌و جارێك له ته‌له‌فوندا پێی وتم "توانا.. بیری (كه‌ر) ده‌كه‌م.. زۆر زۆر بیری ده‌كه‌م.. ده‌مێكه گوێم له‌ده‌نگی نه‌بووه.. له‌م قاڕه گه‌وره‌یه‌دا كه‌رێكی وه‌ك لای خۆمانی لێنییه بسه‌ڕێنێ‌و ئه‌م دڵه‌ی من ئاو بدات" ئه‌گه‌رچی ئه‌م قسه‌یه خاڵی نییه له وێنه‌یه‌كی شیعریی تژی له تاسه‌كردنی نیشتیمان، هاوكاتیش دیسانه‌وه گه‌ڕانه‌وه‌یه‌كی قوڵی شاعیره له‌سه‌ر ئاستێكی قوڵی نوستالوژیی بۆ ئێره.\nزۆر زیاد ناڕۆین له‌وه‌ی داوای هه‌ڵگرتنه‌وه‌ی مردن له‌سروشت بكه‌ین، چونكه من بۆخۆم پێم وایه دیوێكی تری ژیانه‌و به‌هه‌موو ئه‌و خۆفه‌ی هه‌مانه له‌به‌رامبه‌ری، جوانییه‌كیش خۆی تێدا مه‌ڵاس داوه.. جوانییه‌كی په‌نهان.. جوانییه‌ك كه بێ وردبوونه‌وه‌و بیركردنه‌وه لێی هه‌رگیز نایبینی.\nلێ ئایا نه‌ده‌شیا ئازار نه‌بێت؟!\nئه‌گه‌ر وابوو یه‌كه‌م شت له‌شاره‌كه‌ی خۆمانه‌وه ده‌ستپێده‌كه‌ین، له (نه‌خۆشخانه‌ی فێركاری)یه‌وه، نه‌خۆشه‌كانمان ئیزن ده‌دا بۆ ماڵه‌وه.. خوا حافیزتانبێت.. بینای نه‌خۆشخانه‌كه‌مان ده‌كرده گه‌له‌ریی.. وێنه‌ی دۆكۆمێنتی رۆژانی زوو (ئێستامان) تێدا نمایش ده‌كرد.. دیمه‌نی قریشكه‌ی ژنێك له‌ساتی منداڵبووندا.. ئازاری پیاوێكی پیر له نه‌شته‌رگه‌ری هه‌ڵكۆڵینی چاویدا.. تابلۆی منداڵێك كه ئاوی گه‌رمی پیادا رژاوه‌و زریكه‌ی تا عه‌رشی عه‌زیم ناوه‌ستێت.\nهه‌رچه‌ند له جوانی زۆر رابمێنین كه‌چی هێشتا خۆمان پێ له‌وه ترسنۆكتره ئه‌م پرۆپۆزه‌ڵه بنێرین بۆ سروشت. راستیش نازانین به‌چ میكانیزم‌و له كام قاسیده‌وه بینێرین‌و بیگه‌یه‌نینه جه‌ناب عالی پایه‌به‌رز (سروشت)ی سه‌روه‌رمان؟\nكه‌چی زه‌حمه‌ت نییه مرۆڤ بۆ ئه‌م باره كۆمه‌ك له‌خه‌یاڵ بخوازێت، له‌وه‌ده‌چێ ته‌واوكردنی دونیا له‌ده‌ستی ئێمه‌دابێت، ده‌ستی خۆمان نــا.. ده‌ستی خه‌یاڵمان.. ئێستا ئه‌م وێنه‌یه بیهێنه پێش چاوی خۆت؛ سێوێكی شینمان هه‌بێت.. شینێكی كاڵ.. خاڵی ره‌شی ورد تانوپۆی نه‌خشاندبێت.. كه چاوی زۆر له‌سه‌ر وردبكه‌یته‌وه له‌ودیو پێسته ناسكه‌كه‌یه‌وه ده‌نكه ره‌شه‌كانی ببینی كه ئارام‌و مه‌نگ له ناوه‌ڕاستیدا چه‌قیون‌و ئه‌وانیش چاوه‌ڕوانی قه‌پاڵێك ده‌كێشن.\nPrevious سوپاس بۆ ئاو که تۆ لێره‌یت !…. جه‌مال غه‌مبار\nNext حزبی نه‌رم ….هه‌ندرێن شێخ راغب


گەشبینی - ویکیپیدیا، ئینسایکڵۆپیدیای ئازاد\nگەشبینی (بە ئینگلیزی: Optimism) ئەو هەڵوێستەیە کە گوزارشتە لە باوەڕێک یان ھیوایەک کە دەرەنجامی هەندێک هەوڵ و کۆششی دیاریکراو، یان دەرەنجامەکان بە گشتی، ئەرێنی و گونجاو و پەسەند بێت. زاراوەیەکی باو کە بەکاردێت بۆ نیشاندانی گەشبینی بەرامبەر ڕەشبینی شوشەیەکی پڕە لە ئاو بۆ نیوەی ڕێگا: گەشبینێک دەگوترێت شوشەکە بە نیوەی پڕ دەبینێت، لە کاتێکدا ڕەشبینێک شوشەکە بە نیوەی بەتاڵ دەبینێت.\nمۆنۆمێنتی دیواری بەرلین (دیمەنی ڕۆژئاوا). لای ڕۆژئاوای دیوارەکە بە گرافیتی داپۆشراوە کە ڕەنگدانەوەی هیوا و گەشبینییە.\nگەشبینی هەڵوێستێکی ئەرێنییە بۆ دنیای دەوروبەر و کەسێکی گەشبینیش بەو جۆرە هەڵوێستەیەوە هەوڵ دەدات جیهان باشتر ببینێت. گەشبینان دەزانن کە جیهان تەواو و نموونەیی نییەوە، هیچ کەسێک ناتوانێت هەموو چاکە و سیفەتە تەواوەکانی هەبێت، بەڵکو هەوڵ دەدەن لایەنە ئیجابییەکانی شتەکان ببینن و هیواخوازن کە جیهان بەرەو چاکە هەنگاوبنێت.\n١.١ گەشبینی وەک شێوازێکی لێکدەرەوە یان ڕوونکەرەوە\n٢ گەشبینی نەخۆشیانە یان مانیا\nوشەکە لە ئۆپتیمی لاتینی (optimum) وەرگیراوە، واتە باشترین. گەشبینی، بە مانای ئاسایی وشەکە، وەک پێشبینی کردنی باشترین دەرەنجامی گونجاو لە هەر حاڵەتێکی دیاریکراو پێناسە دەکرێت. ئەمە بە شێوەیەکی ئاسایی لە دەروونناسیدا بە گەشبینیی پچڕاو ناودەبرێت. بەم شێوەیە ئەو باوەڕە ڕەنگ دەداتەوە کە هەلومەرجی داهاتوو بۆ باشترین کار دەکات. بەم هۆیەوە وەک سیفەتێک دەبینرێت کە لە بەرامبەر فشاردا خۆڕاگری بەخێو دەکات.\nتیۆرەکانی گەشبینی بریتین لە مۆدێلی داسەپاندن، و مۆدێلی شێوازی ڕوونکردنەوە. شێوازەکان بۆ پێوانەکردنی گەشبینی لە هەردوو سیستەمی تیۆریدا پەرەی سەندووە، وەک فۆرمە جۆراوجۆرەکانی تاقیکردنەوەی ژیان، بۆ پێناسەی ڕەسەنی گەشبینی، یان پرسیاری شێوازی تێگەیشتنی دیزاین کراوە بۆ تاقیکردنەوەی گەشبینی لە ڕووی شێوازی ڕوونکردنەوەوە.\nگەشبینی وەک شێوازێکی لێکدەرەوە یان ڕوونکەرەوەدەستکاری\nبەبۆچوونی سێلیگمان گەشبینی شێوازێکی لێکدانەوە یان ڕوونکەرەوەیە کە خەڵک بەکاری دەهێنن بۆ پاساودانی سەرکەوتن و شکستەکانیان. گەشبینەکان سەرکەوتنەکان بۆ فاکتەرە ناوەکی و بەردەوامەکان و بڵاوکەرەوەکان دەگێڕنەوە لە کاتێکدا شکستەکان بە هۆکاری دەرەکی و کاتی و دیاریکراو ڕادەگەیەنێ. بەپێچەوانەوە ڕەشبینەکان سەرکەوتن بۆ فاکتەرە دەرەکی و کاتی و دیاریکراوەکان دەگێڕنەوە و هاوکات شکستەکان دەدەنە فاکتەری ناوخۆیی و هەمیشەیی و چەسپاوەوە. سێلیگمان پێی وایە کە شێوازی بیرکردنەوەی ڕەشبینانە لە کۆتاییدا دەتوانێت ببێتە هۆی بێدەسەڵاتی فێربوو، لەو ماوەیەشدا مرۆڤ تووشی خەمۆکی و نەخۆشی جەستەیی و دەروونی دەبێت.\nگەشبینی نەخۆشیانە یان مانیادەستکاری\nهەرچەندە گەشبینی بەرز سوودی زۆرمان بۆ دەهێنێت، بەڵام لەوانەیە ئامادەییمان کەم بکاتەوە بۆ ڕووبەڕووبوونەوەی کێشە و ڕووداوەکانی ژیانی ڕاستەقینە و مانیا (بە ئینگلیزی: Mania) لە ئێمە دروست دەبێت و کاتێک هەست بە ڕەشبینی و بێدەسەڵاتی دەکەین، جۆش و خرۆشی هەڵسوکەوتمان گوزارشت لە خەمۆک دەکات و بە چاوەڕوانییەکانمان و هەموو ئەو شتانەی لە دەوروبەرمان دەیبینین خەمگین دەبین. بۆیە پێویستە گەشبینییەکی زۆر بە هەڵسەنگاندنی دروستی بارودۆخەکە یان کێشەکە هەبێت. پێویستیمان بە گەشبینی هەیە بۆ ئەوەی متمانە بە یەکتری بکەین بەڵام گەشبینییەکی زۆر لە ڕاستیەکانی ژیان دوورمان دەکاتەوە.\n^ Weiten, Wayne; Lloyd, Margaret (2005). Psychology Applied to Modern Life: Adjustment in the 21st Century. Belmont, CA: Thomson Wadsworth. pp. 96. ISBN 978-0534608590.\n^ "Definition of optimism", Merriam-Webster, archived from the original on November 15, 2017, retrieved November 14, 2017\n^ Bates, Timothy C. (25 February 2015). "The glass is half full and half empty: A population-representative twin study testing if optimism and pessimism are distinct systems". The Journal of Positive Psychology. 10 (6): 533–542. doi:10.1080/17439760.2015.1015155. PMC 4637169. PMID 26561494.\nوەرگیراو لە «https://ckb.wikipedia.org/w/index.php?title=گەشبینی&oldid=923903»\nدواجار لە ١٠:٠٠ی ٢٥ی شوباتی ٢٠٢٢ دەستکاری کراوە\nئەم پەڕەیە دواجار لە ١٠:٠٠ی ٢٥ی شوباتی ٢٠٢٢ نوێ کراوەتەوە.


ڕۆژی پـێنجشه‌ممه ده‌نگدانی تایبه‌ت بۆ هه‌ڵبژاردنه‌کانی په‌رله‌مانی هه‌رێمی کوردسـتان به‌ڕێوه‌چوو و تیایدا به ده‌یان هه‌زار له ئه‌ندامانی پـۆلیس و هێزه‌کانی ئاسایش و پـێشـمه‌رگه ده‌نگی خۆیان دا له ده‌یان ناوه‌ندی ده‌نگدان له سه‌رانسه‌ری هه‌رێمه‌که‌دا.\nهه‌رچه‌نده ده‌ڵێن پـرۆسه‌ی ئه‌م ده‌نگدانه تایبه‌ته به سه‌رکه‌وتوویی به‌ڕێوه‌چووه، به‌ڵام گله‌یی و ڕه‌خنه هه‌یه له‌سه‌ر ئه‌و ئامێره‌ی نوێـیه‌ی کۆمسیۆن بۆ مۆرکردنی ئه‌لیکترۆنی دایناوه، ده‌ڵێن له هه‌ندێـک بنکه پـرۆسه‌ی ده‌نگدانه‌که‌ی خاو کردووه‌ته‌وه یان کاری نه‌کردووه.\nئه‌مه و چه‌ندین مه‌سه‌له‌ی دیکه‌ی په‌یوه‌ست به ده‌نگدانه گشـتیـیه‌که‌ی ڕۆژی شه‌ممه‌ی هه‌رێمی کوردسـتانه‌وه، بابه‌تی به‌رنامه‌ی هه‌له‌و واشنتنی ئه‌م هه‌ینیـیه بوو که هێرۆ زه‌نگه‌نه له به‌شی کوردی ده‌نگی ئه‌مه‌ریکا به‌ڕێوه‌ی برد و ئه‌م به‌ڕێزانه میوانه‌کان بوون:\nسه‌ربه‌ست مسته‌فا، ئامێدی سه‌رۆکی کۆمسیۆنی باڵای هه‌ڵبژاردنه‌کانی عێراق.\nبه‌ختیار که‌ریم، نوسه‌رو لێکۆله‌ر.\nشۆڕش ئه‌مین ئه‌ندامی فێدراسیۆنی ڕێکخراوه سیڤیلییه‌کان.


ئاکرێ شارێکی باشووری کوردستانە و سەر بە پارێزگای دھۆکە. ٩٥ کم دوورە لە شاری موسڵەوە و دەکەوێتە ١٢٠ کم باشووری ڕۆژھەڵاتی پارێزگای دھۆکەوە. لەنێوان سێ چیادایە، خانووەکانی لەسەر یەک بەداوێنی شاخەکاندا ھەڵچوون. ئەمە دیمەنێکی جوان و سەرنجڕاکێشی بە شارەکە بەخشیوە و ئەم شارە لەساڵی (١٨٧٧)ز بووە بەقەزا.\nپۆتانەکان: 36°44′N 43°53′E / 36.733°N 43.883°E / 36.733; 43.883پۆتانەکان: 36°44′N 43°53′E / 36.733°N 43.883°E / 36.733; 43.883\nشوینی جوگرافی ئاکرێ دەکەوێتە سەر ھێڵی درێژ (٤٤٨/١) ڕۆژاوا، و ھێڵی پانی(١/٤–٣٧) باکووردا، و ڕووبەری ئاکرێ دەکاتە (١٩٣٦) کم٢ ولەسەر ئاستی دەریایی (٢٧٠)مەتر بەرزە.\nئاکرێ بەناوبانگە بە سروشتی جوان و ڕازاوە و زۆر درەختی میوە و باخ و باخاتی پڕ بەرھەمی ھەیە. ئەم دەڤەرە سێ ناوچەی ھەیە کە سورچی، عەشایەری ئەلسەبعە و بیرەن.\nوەرگیراو لە «https://ckb.wikipedia.org/w/index.php?title=ئاکرێ&oldid=740822»\nدواجار لە ١٢:٢٨ی ٤ی کانوونی دووەمی ٢٠٢١ دەستکاری کراوە\nئەم پەڕەیە دواجار لە ١٢:٢٨ی ٤ی کانوونی دووەمی ٢٠٢١ نوێ کراوەتەوە.


له‌لایه‌ن: محەمەد ڕزگار - به‌روار: 2021-03-04-22:42:00 - کۆدی بابەت: 2939\nپەرکەم (فێ) چییە؟\nپەرکەم نەخۆشییەکە لە نەخۆشییەکانی کۆئەندامی (عصبی) ئەوانەش توشی ئەم نەخۆشییە دەبن، هەندێک جار لە پڕ تووشی مەرەیەک گرژبوون (نوبە تشنج) دەبن و بێ هۆشیان دەکات و ئاگایان لە خۆیان نامێنێت. لەگەڵ تەواو بوونی مەرەکەدا دەگەڕێنەوە سەر دۆخی ئاسایی خۆیان.\n(٠،٥٪)ـی دانیشتوانی جیهان پەرکەمیان هەیە. توشبوان بەم نەخۆشییە لە پیاواندا زیاترە تا ژنان بە ڕێژەی نزیکەی ١٠ بۆ ٨.\nپسپۆڕان تا ئێستا نەیانتوانیوە تەفسیرێکی تەواو بۆ هۆیەکانی توسبوون بە پەرکەم بەخەنە ڕوو. بەڵام ئەو تەفسیەری تا ئێستا لەبەر دەستدایە، ئەوەیە کە کاری ئاسایی مێشک لە کاتی مەرەی پەرکەمدا بۆ ماوەیەکی کەم لەکار دەکەوێت. ئەتەمەکانی (انسجە) مێشکی توسبوان بە پەرکەم زۆر هەستیارە بۆ گۆڕانکارە کیمیاوییەکان.\nلەبەر ئەوەی کاتێک هەر جۆرە گۆڕانکارییەک ڕوو دەدات، مێشک ناردنی بارگە بەتاڵەکان وەردەگرێت کە دەبێتە هۆی گرژ بوونی.\nمەرە پەرکەمیەکانلە ئەنجامی مێشکە خورپە یان بەرکەوتنێکی سەر یان برینێک لە مێشکدا یان تایەکی زۆر یان ئاوسانێک لە مێشکدا یان تەنانەت ڕوودانی شڵەژان لە کاتی خوێن تێکردندا دروست دەبێت.\nهەندێک کەسیش بەهۆی ئاو و ئاگرەوە تووشی پەرکەم دەبن، هەندێکی تریش لە خەڵک زۆر هەستیارن بەرامبەر بۆنێکی دیاری کراوە. ئەگەر ئەوەش هەیە پەرکەم نەخۆشییەکی پشتاو پشت بێت.\nبەڵام پەرکەم هیچ پەیوەندییەکی بە گەشەی عەقڵییەوە نییە. کەسانی توشبووە بە پەرکەم دەبێت وەکو کەسێکی ئاسایی تەماشا بکرێن. نەک وەکو کەسێکی نەخۆش و بێزراو.\nتوشبوان بە نەخۆشییەکانی پەرکەم دەشێت ژیانێکی ئاسایی بژین و بچنە قوتابخانە و فێر ببن و ژن بێنن و خێزان پێکەوە بنێن. زۆر لە پیاوە ناودار و بلیمەتەکانی جیهان پەرکەمیان لەگەڵیدا بووە. وەکو دۆق و لینغتۆن و ڕیتشارد و ڤاگنەر و لویس و هکتۆر و برلیۆز.\nزانستی پزیشکی دەرمانی زۆر باشی پەرەپێداوە، بۆ بەرگری کردن لە پەرکەم و تەحەکوم کردن پێوەی لە کاتی ڕوودانیدا.\nئەو دەرمانانە بۆ ماوەی چەند ساڵێک یان تەنانەت بە درێژایی تەمەنی دەبێت ئەو نەخۆشانە بەکاری بێنن بۆ ئەوەی ژیانێكی ئاسایی و بەختەوەر بەسەر بەرن. دەبێت توشبوان بە پەرکەم بە ڕێکوپێکی و بەردەوام سەردانی پزیشکەکانیان بکەن بۆ وەرگرتنی چارەسەری گونجاو.\nبابه‌ته په‌یوه‌ندیداره‌كان به : پەرکەم چییە؟


→ لووت (پێغەمبەر)\nگۆڕانکارییە نوێکان نیشان بدە بە دەستپێکردن لە ٣١ی تەممووزی ٢٠٢١ ٠٣:٥٠\n٣٠ی تەممووزی ٢٠٢١\nپێغەمبەرەکان لە ئیسلامدا ٢٣:٢١ +١٠٣ 185.244.152.52 لێدوان هەندێک لەهەڵەکانم گۆڕی بۆ ئەوەی خەڵک زۆر بە جوانی و باشی لێی تێبگەن..... تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ٢٣:٠٦ +٢٤٢ 185.244.152.52 لێدوان بۆ ئەوەی جەماوەری کوردی مسووڵمان زیاتر بزانێت دەربارەی پێغەمبەران و نێردراوانی خودا. تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری nowiki زیاد کرا ئەگەری بەکارھێنانی وشەی نالەبار\nپێغەمبەرەکان لە ئیسلامدا ٢٢:٤١ +٣٣٣ 185.244.152.52 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ٢٢:٠٨ −٦ 185.244.152.52 لێدوان تاگەکان: دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ٢٢:٠٦ +١٣ 185.244.152.52 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ٢٢:٠٤ −٨٢٠ 185.244.152.52 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ٢٠:٠٤ +١١٤ 185.244.152.210 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٩:٤٢ −٢٩١ 185.244.152.210 لێدوان تاگەکان: دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٩:٢٣ +٣٠٠ 185.244.152.210 لێدوان بۆ ئەوەی زیاتر خەڵکی کوردی ئازیز بزانن دەربارەی پێغەمبەران و نێردراوانی خودا. تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری ئەگەری بەکارھێنانی وشەی نالەبار\nپێغەمبەرەکان لە ئیسلامدا ١٩:١٥ +٥٣٧ 185.244.152.210 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٧:٢٦ +٣ 185.244.152.210 لێدوان بۆ ئەوەی زیاتر خەڵک زانیاری باش و نوێ بزانێت دەربارەی پێغەمبەرانی خودا تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٧:٢٤ +٢٧ 185.244.152.210 لێدوان باشترە بۆ خەڵکی بۆ ئەوەی زیاتر زانیاری نۆێ پێغەمبەران بزانن تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٢:٢٩ −٨٠٠ Aram لێدوان بەشدارییەکان گەڕاندنەوەی پێداچوونەوەی 817157 لە لایەن 185.244.152.32 (لێدوان) تاگ: پووچەڵکردنەوە\nپێغەمبەرەکان لە ئیسلامدا ١٢:١٠ +٨٠٠ 185.244.152.32 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری گەڕێندراوە\n٢٩ی تەممووزی ٢٠٢١\nپێغەمبەرەکان لە ئیسلامدا ١١:٣٨ −٥٦ 185.244.152.169 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\n٢٨ی تەممووزی ٢٠٢١\nپێغەمبەرەکان لە ئیسلامدا ١٥:٣٤ +٤٦ Sakura emad لێدوان بەشدارییەکان بەسەرداچوونەوە (بچووک) تاگ: دەستکاریی دیداری\nپێغەمبەرەکان لە ئیسلامدا ١٢:٢٥ +٢١ 185.244.152.222 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٢:٢٣ +٢٤٥ 185.244.152.222 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری ئەگەری بەکارھێنانی وشەی نالەبار\nئیدریس ١٢:٢٢ −١٦٩ Aram لێدوان بەشدارییەکان گەڕاندنەوەی پێداچوونەوەی 816356 لە لایەن 185.244.152.222 (لێدوان) بێسەرچاوە و شێواز (بۆچی وا دەزانن ئەوەی بخرێتە نێو کەوانەوە گرنگە؟! ھەموو دەقێک یان تۆخ دەکەن یانیش دەیخەنە نێو کەوانەوە!) تاگ: پووچەڵکردنەوە\nپێغەمبەرەکان لە ئیسلامدا ١٢:١٤ +٢ 185.244.152.222 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٢:١٠ +٢٥ 185.244.152.222 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٢:٠٧ +٢٧ 185.244.152.222 لێدوان تاگەکان: دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١٢:٠١ +٢٧ 185.244.152.222 لێدوان تاگەکان: دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١١:٥٥ +٣٨٢ 185.244.152.222 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری\nپێغەمبەرەکان لە ئیسلامدا ١١:٤٢ −٣١ 185.244.152.222 لێدوان تاگەکان: دەستکاریی مۆبایل بە وێبی مۆبایل دەستکاری کراوە دەستکاریی دیداری\nئیدریس ٠٨:١٤ +١٦٩ 185.244.152.222 لێدوان تاگەکان: بەکارھێنانی نووسەی ناستاندارد دەستکاریی مۆبایل بە وێبی مۆبایل دەستکاری کراوە دەستکاریی دیداری گەڕێندراوە\n٢٧ی تەممووزی ٢٠٢١\nئیبراھیم ١٩:٥٧ ٠ 185.244.152.86 لێدوان ←کۆچی دوایى-مردن تاگەکان: دەستکاریی مۆبایل بە وێبی مۆبایل دەستکاری کراوە\nئیبراھیم ١٩:٥٢ ٠ 185.244.152.86 لێدوان ←کۆچی دوایى-مردن تاگەکان: دەستکاریی مۆبایل بە وێبی مۆبایل دەستکاری کراوە\n٢٦ی تەممووزی ٢٠٢١\nمۆدیوول:Lang/data ١٢:٠٧ +١٤ Aram لێدوان بەشدارییەکان + پەنجابی\n٢٥ی تەممووزی ٢٠٢١\nویکیپیدیا:ئاماژە بە سەرچاوە ١٨:١٥ −٢٦ Épine لێدوان بەشدارییەکان گەڕاندنەوەی پێداچوونەوەی 767809 لە لایەن Sakura emad (لێدوان) وتووێژ بکە، تاگ بەس بۆ وتارە. تاگ: پووچەڵکردنەوە\nوەرگیراو لە «https://ckb.wikipedia.org/wiki/تایبەت:RecentChangesLinked/لووت_(پێغەمبەر)»


"دادگاكانی هەرێم سەربەخۆ نین" - تۆڕی میدیایی خەڵک\nدادوەرەكان ڕێگە بە دەستێوەردانی حزب دەدەن لە دادگاكاندا\nدادوەرێك دەڵێت، دادگاكان لەهەرێم سەربەخۆ نیین بەتایبەتی ئەوانەی كە لەدادگای پێداچوونەوەن و دەشڵێت دادوەرەكان بۆ ئەوەی بگەنە پلە باڵاكان ڕێگە بە دەستێوەردانی حزب دەدەن.\nعەبدولكەریم حەیدەر، ئەندامی پێشووی دادگای پێداچونەوەی هەرێمی كوردستان بە دەنگی ئەمریكای ڕاگەیاندووە، ئەگەر بڵێم دۆخی دادگاكان و دادوەری لەهەرێمی كوردستان باشە ئەوا ڕاست ناڵێم دادگاكان سەربەخۆ نیین، بەتایبەتی ئەوانەی كە لەدادگای پێداچوونەوەن، دەسەڵاتی دادوەری لەم دوواییەدا وەك پەرلەمانی لێهاتووە حیزبەكان بە دابەشكاری حیزب دادوەرەكان دادەنێن .\nدەشڵێت، دادوەرەكان بۆئەوەی بگەنە پلەباڵاكان ڕێگە بەحزبەكان دەدەن ئەمە شتێكی ناشیرینە بەڕاستی لەبەرئەوە خۆیان بەقەرزاری ئەم لایەن و ئەو لایەنە سیاسیانە دەزانن، دادگایەك ئەندامەكانی بەوجۆرە بكەن هەر نەبێت باشترە.\nئاماژەی بەوەشكردووە، ئەگەر ئەو كەیسەی چالاكوانان و ڕۆژنامەوانانی بادینان بەوجۆرە بۆم ڕەوانەكرابێت بەتاوانی ڕەچاوناكەم بەڵكو بەشتێكی زۆر ئاسایی ڕەچاوی دەكەم، دادوەرێك كە دادپەروەر نەبێت خۆی دەزانێت وانییە و حوكمیشی لەسەردەدات ئەوە شوێنی دۆزەخە.\nئەو دادوەرە دەڵێت، ئەو بڕیارەی كە دەرچوو لە دادگای تاوانەكانی هەولێر و دادگای پێداچوونەوە پەسەندی كرد بەڕاستی كۆمەڵێك هەڵەی یاسایی تێدا هەیە، ئەو بەڵگانەی هەردوو دادگا، دادگای تاوانەكان پشتی پێبەستووە و دادگای پێداچوونەوەش پەسەندی كردو وتی تەواوە پێكهاتوون لە (مخبر سری) هەواڵدەری نهێنی ئەبێت مەعلوم بێت سیستەمی هەواڵدەری نهێنی لەكاتی خۆی لە یاسای بنەماكانی دادبینی سزادانی عێراقیدا هاتووە كە ژمارە(23) ی ساڵی 1977، سەردەمی ڕژێمی پێشوو ئەم نیزامەی دانا، پێشتر لەیاسەكە نەبوو بەڵام هەمواركرا ئەم سیستەمە دانرا.\nدەشڵێت، بەڕاستی ئەم سیستەمە لەگەڵ ئەوەی كە قبوڵ ناكرێت لە كۆمەڵگەیەكی دیموكراتی، كۆمەڵگەیەك بیەوێت كە یاسا سەروەر بێت و مافەكانی مرۆڤ بپارێزێت نابێت سیستەمی وەهای تێدا هەبێت بەڵام ئێمە لە هەرێمی كوردستان هەتا ئێستا بەپێی یاساش ئەو سیستەمە بەكارناهێنیین.\nپێكدادانەكانی قودسی خۆرهەڵات نزیكەی 200 برینداری لێكەوتەوە


٦٤: سورة التغابن\nيُسَبِّحُ لِلَّهِ مَا فِي السَّمَاوَاتِ وَمَا فِي الْأَرْضِ لَهُ الْمُلْكُ وَلَهُ الْحَمْدُ وَهُوَ عَلَى كُلِّ شَيْءٍ قَدِيرٌ ﴿1﴾\nهه‌رچی له ئاسمانه‌کان و هه‌رچی له زه‌ویدا هه‌یه ته‌سبیحات و ستایشی خوا ده‌که‌ن، ده‌سه‌ڵاتیداریی و سوپاسگوزاری هه‌ر شایسته‌ی ئه‌و زاته‌یه، هه‌ر ئه‌ویش ده‌سه‌ڵاتی به‌سه‌ر هه‌موو شتێکدا هه‌یه.\nهُوَ الَّذِي خَلَقَكُمْ فَمِنكُمْ كَافِرٌ وَمِنكُم مُّؤْمِنٌ وَاللَّهُ بِمَا تَعْمَلُونَ بَصِيرٌ ﴿2﴾\nهه‌ر ئه‌وه که دروستی کردوون، هه‌تانه کافره‌و هه‌تانه ئیمانداره، خوایش بینایه به هه‌موو ئه‌و کارو کرده‌وانه‌ی که ئه‌نجامی ده‌ده‌ن.\nخَلَقَ السَّمَاوَاتِ وَالْأَرْضَ بِالْحَقِّ وَصَوَّرَكُمْ فَأَحْسَنَ صُوَرَكُمْ وَإِلَيْهِ الْمَصِيرُ ﴿3﴾\n(ئه‌و خوایه) له‌سه‌ر بنچینه‌ی حه‌ق و ڕاستی ئاسمانه‌کان و زه‌وی دروستکردووه، وێنه‌ی ڕوخساری ئێوه‌ی کێشاوه به جوانترین شێوه، گه‌ڕانه‌وه‌و سه‌رئه‌نجامیش هه‌ر بۆلای ئه‌وه.\nيَعْلَمُ مَا فِي السَّمَاوَاتِ وَالْأَرْضِ وَيَعْلَمُ مَا تُسِرُّونَ وَمَا تُعْلِنُونَ وَاللَّهُ عَلِيمٌ بِذَاتِ الصُّدُورِ ﴿4﴾\nهه‌رچی له ئاسمانه‌کان و زه‌ویدا هه‌یه‌و ده‌گوزه‌رێت، خوا ئاگاو زانایه پێی، هه‌روه‌ها ده‌زانێ چی په‌نهان ده‌که‌ن و چی ئاشکرا ده‌که‌ن، به‌ڕاستی ئه‌و خوایه زۆر زانایه به هه‌رچی له پێچ و په‌نای سینه‌کاندا حه‌شار دراوه.\nأَلَمْ يَأْتِكُمْ نَبَأُ الَّذِينَ كَفَرُوا مِن قَبْلُ فَذَاقُوا وَبَالَ أَمْرِهِمْ وَلَهُمْ عَذَابٌ أَلِيمٌ ﴿5﴾\nئایا هه‌واڵی ئه‌وانه‌ی پێشترو کافرو بێ بڕوابوون پێتان نه‌گه‌یشتووه چۆن توشی ئه‌و به‌ڵایه هاتن که خۆیان بۆ خۆیان سازاندیان له دنیادا، له قیامه‌تیشدا سزای به ئێش و ئازار بۆیان ئاماده‌یه.\nذَلِكَ بِأَنَّهُ كَانَت تَّأْتِيهِمْ رُسُلُهُم بِالْبَيِّنَاتِ فَقَالُوا أَبَشَرٌ يَهْدُونَنَا فَكَفَرُوا وَتَوَلَّوا وَّاسْتَغْنَى اللَّهُ وَاللَّهُ غَنِيٌّ حَمِيدٌ ﴿6﴾\nئه‌وه‌ش بۆیه پێش هات چونکه پێغه‌مبه‌ران به جۆره‌ها به‌ڵگه‌و (معجزة) په‌یامی خواییان پێ ڕاگه‌یاندن که‌چی وتیان: ئه‌مانه به‌شه‌رن وه‌کو ئێمه، (چۆن ده‌بنه پێغه‌مبه‌رو چاوساغمان)؟، (به‌و بیانووه) ڕێبازی کوفریان هه‌ڵبژاردو کافر بوون و پشتیان هه‌ڵکرد، خوایش پێویستی (به ئیمانی ئه‌وان) نیه چونکه خوا خۆی ده‌وڵه‌مه‌ندو بێنیازه‌و شایسته‌ی سوپاسه.\nزَعَمَ الَّذِينَ كَفَرُوا أَن لَّن يُبْعَثُوا قُلْ بَلَى وَرَبِّي لَتُبْعَثُنَّ ثُمَّ لَتُنَبَّؤُنَّ بِمَا عَمِلْتُمْ وَذَلِكَ عَلَى اللَّهِ يَسِيرٌ ﴿7﴾\nئه‌وانه‌ی کافرو بێ بڕوان وا گومان ده‌به‌ن که هه‌رگیز زیندوو ناکرێنه‌وه، پێیان بڵێ: وا نیه، سوێند به په‌روه‌ردگارم، به‌ڕاستی هه‌ر زیندوو ده‌کرێنه‌وه، پاشان ئاگادار ده‌کرێن له هه‌موو ئه‌و کارو کرده‌وانه‌ی که ئه‌نجامتان ده‌دا، ئه‌و کاره‌ش بۆ خوا زۆر ئاسان و ساده‌یه.\nفَآمِنُوا بِاللَّهِ وَرَسُولِهِ وَالنُّورِ الَّذِي أَنزَلْنَا وَاللَّهُ بِمَا تَعْمَلُونَ خَبِيرٌ ﴿8﴾\nکه‌واته (تا زووه) باوه‌ڕ بێنن به خواو به پێغه‌مبه‌ره‌که‌ی، وه به‌و نوورو ڕۆشناییه‌ی که ناردومانه‌ته خواره‌وه، دڵنیاش بن که خوا ئاگایه به هه‌موو ئه‌و کارو کرده‌وانه‌ی که ئه‌نجامی ده‌ده‌ن.\nيَوْمَ يَجْمَعُكُمْ لِيَوْمِ الْجَمْعِ ذَلِكَ يَوْمُ التَّغَابُنِ وَمَن يُؤْمِن بِاللَّهِ وَيَعْمَلْ صَالِحًا يُكَفِّرْ عَنْهُ سَيِّئَاتِهِ وَيُدْخِلْهُ جَنَّاتٍ تَجْرِي مِن تَحْتِهَا الْأَنْهَارُ خَالِدِينَ فِيهَا أَبَدًا ذَلِكَ الْفَوْزُ الْعَظِيمُ ﴿9﴾\nڕۆژێك دێت که خوا هه‌موانتان کۆده‌کاته‌وه له ڕۆژی کۆکردنه‌وه‌دا، ئه‌و کاته ڕۆژی زیانباری به‌دکارانه، جا ئه‌وه‌ی ئیمان و باوه‌ڕی به‌خوا هێنابێت و کرده‌وه‌ی چاکی ئه‌نجام دابێت، خوا چاوپۆشی ده‌کات له گوناهو هه‌ڵه‌کانی، دیخاته باخ و باخاتی به‌هه‌شته‌وه که جۆگه‌و ڕوبار به ژێر ده‌ره‌خته‌کانیدا ده‌ڕوان، هاوڕێ له‌گه‌ڵ ژیانی نه‌بڕاوه‌دا بۆ هه‌میشه‌و هه‌تاهه‌تایی، بێگومان ئه‌وه‌یه سه‌رکه‌وتن و سه‌رفرازیی گه‌وره‌و بێ سنور.\nوَالَّذِينَ كَفَرُوا وَكَذَّبُوا بِآيَاتِنَا أُوْلَئِكَ أَصْحَابُ النَّارِ خَالِدِينَ فِيهَا وَبِئْسَ الْمَصِيرُ ﴿10﴾\nئه‌وانه‌ش که بێ باوه‌ڕ بوون و ئایات و به‌ڵگه‌کانی ئێمه‌یان به درۆ ده‌خسته‌وه، ئه‌وانه نیشته‌جێی ناو دۆزه‌خن و ژیانی نه‌بڕاوه تیایدا ده‌به‌نه سه‌ر، به‌ڕاستی سه‌رئه‌نجامێکی زۆر ناخۆش و ناله‌باره.\nمَا أَصَابَ مِن مُّصِيبَةٍ إِلَّا بِإِذْنِ اللَّهِ وَمَن يُؤْمِن بِاللَّهِ يَهْدِ قَلْبَهُ وَاللَّهُ بِكُلِّ شَيْءٍ عَلِيمٌ ﴿11﴾\nهه‌ر به‌ڵاو ناخۆشیه‌ك پێش بێت، بێ ویست و ڕه‌زامه‌ندی خوا نابێت، جا ئه‌وه‌ی باوه‌ڕی دامه‌زراوی به خوا هه‌بێت، دڵی داده‌مه‌زرێنێت، (هه‌ر بارودۆخێکی به‌سه‌ردا بێت به به‌شی خوا ڕازیه‌و به تاقی کردنه‌وه‌ی ده‌زانێت) و دڵئارامه، خوای گه‌وره‌ش به هه‌موو شتێك زانایه.\nوَأَطِيعُوا اللَّهَ وَأَطِيعُوا الرَّسُولَ فَإِن تَوَلَّيْتُمْ فَإِنَّمَا عَلَى رَسُولِنَا الْبَلَاغُ الْمُبِينُ ﴿12﴾\nفه‌رمانبه‌رداریی خوا بکه‌ن و فه‌رمانبه‌رداری پێغه‌مبه‌ریش صلی الله علیه وسلم بکه‌ن، جا ئه‌گه‌ر پشت هه‌ڵکه‌ن و گوێڕایه‌ڵ نه‌بن (ئه‌وه خۆتان زه‌ره‌ر ده‌که‌ن) ئه‌گینا ته‌نهای گه‌یاندنی ڕوون و ئاشکرای په‌یامه‌که‌ی، ئه‌رکی سه‌رشانی پێغه‌مبه‌ره‌که‌مانه.\nاللَّهُ لَا إِلَهَ إِلَّا هُوَ وَعَلَى اللَّهِ فَلْيَتَوَكَّلِ الْمُؤْمِنُونَ ﴿13﴾\n(الله) خوایه‌که جگه له‌و خوایه‌کی تر نیه، ده‌با ئه‌وانه‌ی ئیماندارن هه‌ر پشت به‌و ببه‌ستن و داوای یارمه‌تی هه‌ر له‌و بکه‌ن.\nيَا أَيُّهَا الَّذِينَ آمَنُوا إِنَّ مِنْ أَزْوَاجِكُمْ وَأَوْلَادِكُمْ عَدُوًّا لَّكُمْ فَاحْذَرُوهُمْ وَإِن تَعْفُوا وَتَصْفَحُوا وَتَغْفِرُوا فَإِنَّ اللَّهَ غَفُورٌ رَّحِيمٌ ﴿14﴾\nئه‌ی ئه‌وانه‌ی باوه‌ڕتان هێناوه..(جاری وا هه‌یه) هاوسه‌رانتان یا ڕۆڵه‌و نه‌وه‌کانتان دژایه‌تی و دوژمنایه‌تیتان ده‌که‌ن.. ئێوه وریا بن له هه‌ڵس و که‌تاندا له‌گه‌ڵیانداو (خۆتان له‌شه‌ڕیان بپارێزن)، جا ئه‌گه‌ر لێیان خۆش ببن و چاوپۆشی بکه‌ن و لێبورده بن، ئه‌وه چاك بزانن که خوا زۆر لێخۆشبووه‌و زۆریش میهره‌بانه.\nإِنَّمَا أَمْوَالُكُمْ وَأَوْلَادُكُمْ فِتْنَةٌ وَاللَّهُ عِندَهُ أَجْرٌ عَظِيمٌ ﴿15﴾\nدڵنیا بن که ماڵ و سامان و ڕۆڵه و نه‌وه‌کانتان بۆ تاقیکردنه‌وه‌تانن، (ئه‌گه‌ر سه‌رکه‌وتن به‌ده‌ست بێنن) خوای میهره‌بان پاداشتی زۆر زۆری لایه (بۆ خۆگرو لێبورده‌کان).\nفَاتَّقُوا اللَّهَ مَا اسْتَطَعْتُمْ وَاسْمَعُوا وَأَطِيعُوا وَأَنفِقُوا خَيْرًا لِّأَنفُسِكُمْ وَمَن يُوقَ شُحَّ نَفْسِهِ فَأُوْلَئِكَ هُمُ الْمُفْلِحُونَ ﴿16﴾\nهه‌تا ده‌توانن به ته‌قواو خواناس بن، گوێڕایه‌ڵ و فه‌رمانبه‌رداربن، خێرو چاکه بکه‌ن بۆ خۆتان جا ئه‌وه‌ی خۆی له ڕه‌زیلیی و ڕژدی و نه‌فسی خۆی بپارێزێت، ئه‌وانه سه‌رفه‌رازن.\nإِن تُقْرِضُوا اللَّهَ قَرْضًا حَسَنًا يُضَاعِفْهُ لَكُمْ وَيَغْفِرْ لَكُمْ وَاللَّهُ شَكُورٌ حَلِيمٌ ﴿17﴾\nئه‌گه‌ر قه‌رز بده‌ن به خوا، به‌شێوه‌یه‌کی چاك (مه‌به‌ست به‌خشینی ماڵ و سامانه له‌به‌ر خوا) چه‌ند به‌رابه‌ری ده‌کات بۆتان، هه‌روه‌ها لێتان خۆش ده‌بێت، وه خوا زۆر سوپاسگوزارو خۆڕاگره، (له‌سه‌ر به‌خشین که هه‌ر به‌خششی خۆیه‌تی سوپاسگوزاره، وه مۆڵه‌تی ره‌زیله‌کانیش ده‌دات تا کاتی خۆی).\nعَالِمُ الْغَيْبِ وَالشَّهَادَةِ الْعَزِيزُ الْحَكِيمُ ﴿18﴾\nوه ئه‌و زاته زانای شاراوه‌کان و ئاشکراکانه، وه خوایه‌کی باڵاده‌ست و دانایه.


پەردەی سی و هەشتەم: چیڕۆكی مریەم – پاشای شکۆمەندی\nدوای هه‌زاران ساڵ له ئاماده‌كاری، كاتی له‌دایك بوونی ڕزگاركه‌ره‌كه هاتبوو. یه‌زدان له سه‌روبه‌ندی ناردنی مه‌سیحی پاشای ڕزگاركه‌ردا بوو. به‌ڵام ئایا ئه‌م ڕزگاركه‌ره كێ ده‌بێت و چۆن چۆنی دێت؟\nله‌و سه‌رده‌مه‌ی هێرۆدسی باوك پاشای یه‌هودیا بوو،… خودا جبرائیلی فریشته‌ی نارد بۆ شارێك له ناوچه‌ی جه‌لیل كه ناوی ناسیره بوو، بۆ لای پاكیزه‌یه‌كی ماره‌بڕاو له پیاوێك له بنه‌ماڵه‌ی داود كه ناوی یوسف بوو، ناوی پاكیزه‌كه‌ش مریه‌م بوو.\nفریشته‌كه پێی گوت: «مه‌ترسه مریه‌م، چونكه له‌لای خودا ڕە‌زامه‌ندیت به‌ده‌ستهێنا. ئه‌وه‌تا سكت ده‌بێت و كوڕێكت ده‌بێت ناوی لێ ده‌نێیت عیسا. پایه به‌رز ده‌بێت و به كوڕی خودای هه‌ره‌به‌رز ناوده‌برێت، خودای په‌روه‌ردگاریش ته‌ختی داودی باوكی پێده‌داته‌وه. هه‌تاهه‌تایه حوكمڕانی … ده‌كات، شانشینه‌كه‌شی كۆتایی نایه‌ت.)\nبه‌ڵام مریه‌م به فریشته‌كه‌ی گوت: (ئه‌مه چۆن ده‌بێت، كه من هێشتا پاكیزه‌م؟)\nفریشته‌كه وه‌ڵامی دایه‌وه: (ڕۆحی پیرۆز دێته سه‌رت و هێزی خودای هه‌ره‌به‌رز ده‌بێته سایه‌ی سه‌رت. له‌به‌ر ئه‌وه ئه‌و پیرۆزه‌ی لێت ده‌بێت به كوڕی خودا ناوده‌بردرێت.) (لۆقا ١: ٥، ٢٦-٢٧، ٣٠-٣٥)\nئایا بۆچی جبرائیلی فریشته عیسا به “كوڕی خودا” ناو ده‌بات؟\nهه‌ندێك خه‌ڵك به هه‌ڵه ئه‌م ده‌سته‌واژەیه لێكده‌ده‌نه‌وه، وا بیرده‌كه‌نه‌وه خودا ژنی هێنابێت و بووبێت به باوكی كوڕێك. ئه‌وه هه‌ڵه‌یه. به‌ڵكو بیر له‌م نموونه‌یه بكه‌وه: ئه‌گه‌ر خه‌ڵكی كوردستان بیت، ڕەنگه هه‌ندێك خه‌ڵك به “كوڕی كوردستان” بانگت بكه‌ن. ئایا ئه‌مه مانای ئه‌وه‌یه كوردستان ژنی هێنابێت و منداڵێكی بووبێت؟ بێگومان نه‌خێر! مانای ئه‌وه‌یه تۆ خه‌ڵكی كوردستانی.\nمه‌سیح به كوڕی خودا ناوبرا له‌به‌ر ئه‌وه‌ی له خوداوه بوو. ئه‌م مرۆڤه بێگوناهه هاته نێو خێزانه گوناهباره‌كه‌ی ئاده‌مه‌وه، له بنه‌ڕەته‌وه مه‌سیح له‌م خێزانه نه‌بوو. مه‌سیح وشه و ڕۆح و كوڕی خودایه.\nله سه‌ره‌تادا وشه‌كه هه‌بوو، وشه‌كه له‌لای خودا بوو، وشه‌كه خۆی خودا بوو. ئه‌و له سه‌ره‌تاوه له‌لای خودا بوو. هه‌موو شتێك به‌و به‌دیهاتووه، بێ ئه‌و هیچ شتێك به‌دی نه‌هاتووه له‌وانه‌ی كه به‌دیهاتوون… وشه‌كه‌ش بوو به مرۆڤ و له‌نێوماندا نیشته‌جێ بوو. شكۆی ئه‌ومان بینی، وه‌ك شكۆی تاقانه‌یه‌ك له باوكه‌وه، پڕ له نیعمه‌ت و ڕاستی. (یۆحه‌نا ١: ١-٣، ١٤)\nئه‌و ڕۆژەی ئاده‌م له به‌ری دره‌خته قه‌ده‌غه‌كراوه‌كه‌ی خوارد، ئه‌و به‌ڵێنه‌تان له‌بیره كه خودا ڕایگه‌یاند؟ به‌ڵێنه‌كه ئه‌مه بوو، خودا فه‌رمووی نه‌وه‌ی ژن سه‌ری ماره‌كه پانده‌كاته‌وه.\nئه‌و ڕزگاركه‌ره‌ی خودا به‌ڵێنی هاتنی دا، ئێستا له سكی كچێكی پاكیزه‌دایه.\nچۆن ئه‌م ڕزگاركه‌ره سه‌ری ماره‌كه پانده‌كاته‌وه، چاوه‌ڕێ ده‌كه‌ین هه‌تا كاتی خۆی دێت.


جێگری سەرۆكی ئەنجومەنی پارێزگای سلێمانی لەدیدارێكی تایبەتی شكۆی كوردستاندا – شکۆی کوردستان\nچوار شه‌ممه, 27/01/2021\nژمارە (9)-ی رۆژنامەی شكۆی كوردستان كەوتە بەر دیدی خوێنەرانی…كلیك بكە بۆ خوێندنەوەی\nد. فاوچی: له‌دوای رۆیشتنی تره‌مپ هه‌ست به‌ئازادی ده‌كه‌م\nتەندروستی سلێمانی ئامارێكی نوێی توشبون و مردن بەكۆرۆنا بڵاودەكاتەوە\nمیرترۆ بۆ سەرۆكی هەرێم: هەرێمی كوردستان لە بواری ئازادی و رادەربرین و رۆژنامەگەری لە بارودۆخێكی خراپدایە\nرونكردنەوەیەك لە وەزارەتی پێشمەرگەوە\nبنه‌ماڵه‌ی ئه‌و كوڕه‌ی له‌گه‌ڵ كچێكدا ژه‌هراوی بون رونكردنه‌وه‌یه‌ك بڵاوده‌كاته‌وه\nكازمی بەرپرسان بە هۆكاری تەقینەوەكانی بەغدا دەزانێت\nهاتوچۆی سلێمانی هاوڵاتیان ئاگاداردەكاتەوە\nبڕیاردەری لیژنەی دارایی: سبەی لەگەڵ شاندی هەرێمی کوردستان کۆدەبینەوە\nبایدن سێ بڕیار لە بەرژەوەندیی کۆچبەران دەردەکات\nدەستپێک/دیمانە و ڕاپۆرت/جێگری سەرۆكی ئەنجومەنی پارێزگای سلێمانی لەدیدارێكی تایبەتی شكۆی كوردستاندا\nجێگری سەرۆكی ئەنجومەنی پارێزگای سلێمانی لەدیدارێكی تایبەتی شكۆی كوردستاندا\n62 3 خولەک بۆ خوێندنەوە\nهه‌ست ده‌كه‌ین حكومه‌تى هه‌رێم رێگرى ده‌كات له چالاكبوونى ئه‌نجومه‌نى پارێزگاكان\nسروشتی كارەكەمان وایە پەیوەندیمان نەك هەر لەگەڵ پارێزگار، بەڵكو لەگەڵ هیچ بەڕێوەبەرێكی گشتیش باش نەبێت\nشكۆى كوردستان – سلێمانى\nبەرزان شێخ محەمەد، جێگری سەرۆكی ئەنجومەنی پارێزگای سلێمانی رایدەگەیەنێت، سروشتی كارەكەیان وایە كە پەیوەندییان نەك هەر لەگەڵ پارێزگاری سلێمانی، بەڵكو لەگەڵ هیچ بەڕێوەبەرێكی گشتیش باش نەبێت، ئاماژەی بەوەشكرد، هەست دەكەن شێوە رێگرییەك بەكاری ئەنجومەنەكان دیارە.\nبەرزان شێخ محەمەد، جێگری سەرۆكی ئەنجومەنی پارێزگای سلێمانی لەچاوپێكەوتنێكدا لەگەڵ (شكۆی كوردستان) باسی كارەكانی ئەنجومەنەكەیان دەكات.\nشكۆی كوردستان: بۆ رووبەڕووبوونەوەی ڤایرۆسی كۆرۆنا لەپارێزگای سلێمانی، بەگشتی وەك ئەنجومەن رەوشەكە چۆن دەبینن؟\nبەرزان شێخ محەمەد: لەڕاستیدا ئەو رێكارانەی لەسنوری پارێزگای سلێمانی بۆ خۆپارێزی لەنەخۆشی كۆرۆنا گیراونەتەبەر زۆر باشن، ئەو توانایەی لەبەردەستدایە هەر لەئەنجومەنی باڵای بەرگری لەو پەتایە و تەندروستی و هێزی ناوخۆ و ئاسایش، تاڕادەیەكی باش دانیشتوانیش زۆر باشن.\nشكۆی كوردستان: ئێوە لەمانگی شوبات بڕیاری وەستانی خوێندنتان دەركرد و دواتر حكومەتی هەرێمیش هەمان بڕیاری دەركرد، دەوترێت ئێوە زیاد لەدەسەڵاتی خۆتان بەكارهێنا؟\nبەرزان شێخ محەمەد: لەكۆتایی مانگی كانونی دووەم سەرۆكی لیژنەی تەندروستی یاداشتێكی بۆ سەرۆكایەتی بەرز كردەوە، بەدواداچوونی كردبوو كە ئەو پەتایەی لە چین بڵاوبۆتەوە پێویستی بە ڕێككارە، ئێمەش لەبەرئەوەی نوێنەری خەڵكین، بەهەقی خۆمان زانی نوێنەرایەتی خەڵك بكەین، لەماددەی شەشی یاساكە بۆمان هەیە بڕیار و رێنمایی تایبەت بەپارێزگاكەی خۆمان دەربكەین و داوای راگرتنی دەواممان لەسنوری ئەنجومەنەكەمان كردبوو، ئێمە بۆچوونمان وابوو لەبەرئەوەی نوێنەری خەَكین یاساكە رێی پێداوین، بۆیە كارێكی خراپمان نەكرد، سلێمانی بەدرێژایی 525 كیلۆمەتر لەگەڵ ئێرانە و خۆتان دەزانن ئەو كاتەش نزیكەی 15 هەزار هاوڵاتی لەڕێگەی مەرزی باشماخ لەئێران بوون، خۆتان دەزانن ئەو نەخۆشییە لەئێرانیش چەند بەر بڵاوبووەوە، بۆیە هەستمان بەو ترسە كرد پاشان بڕیارماندا و دواتر حكومەتی هەرێمیش بڕیارەكەی گشتگیر كرد.\nشكۆی كوردستان: بڕیاربوو هەفتەیەك كۆبوونەوەی ئەنجومەن بكەن بەمیوانداری پارێزگارەكانی سلێمانی و هەڵەبجە و سەرپەرشتیارانی ئیدارەكانی گەرمیان و راپەڕین، بەڵام ئەوان نەهاتن و سەرۆكی ئەنجومەنیش رایگەیاند: كە پارێزگاری سلێمانی بەمەرج ئامادەبوو بێتە كۆبوونەوە، دواتریش پارێزگار داوای روونكردنەوەی لێكردن، ئەو كێشەیە گەیشتە كوێ؟\nبەرزان شێخ محەمەد: لەڕاستیدا پارێزگاری سلێمانی ئەو كێشەیەی لەئەنجومەن دەركردووە و ئەو نووسراوەی باسی دەكەیت بۆ سەرۆكی ئەنجومەنی ناردووە، سەرەتا ئەو نووسراوە لەڕووی كارگێڕییەوە هەڵەیە، چونكە سەرۆكی ئەنجومەن راستە سەرۆكە، بەڵام ئەنجومەن دامەزراوەیەكە بەكۆی گشتی نوێنەرایەتی خەڵك دەكات، ئێمە رۆژێك پێشتر پەیوەندیمان بەو بەرپرسانەوە كرد بۆ كۆبوونەوەكە و هەموویان ئامادەییان دەربڕی، بەڵام دوای ئەوەی لەحكومەتی ناوەندەوە لەشاری هەولێر و لەڕێگەی وەزیری ناوخۆوە پێیان وتبوون نابێت بەشداری ئەو كۆبوونەوەیە بكەن، ئیتر هەریەكەیان بەجۆرێك ئامادەنەبوون.\nبەنیسبەت پارێزگاری سلێمانیش، سەرۆكی ئەنجومەن پێی راگەیاندم د.هەڤاڵ وتویەتی دێم بۆ كۆبوونەوەكە، بەڵام نابێت باسی راگرتنی دەوام بكەن، لەكۆبوونەوەشدا هەموو ئەندامان بۆیان هەیە پێشنیار بكەن و ئێمە نەماندەتوانی كە رێگری لەپێشنیاری ئەندامان بكەین، بۆیە پێمان باشبوو ئەو كۆبوونەوەیە نەكرێت.\nشكۆی كوردستان: وەك ئاگادار بن سەرۆكی ئەنجومەن وەڵامی نامەكەی پارێزگاری دایەوە یان نا؟\nبەرزان شێخ محەمەد: پارێزگاری سلێمانی نووسراوەكەی ئاڕاستەی سەرۆكی ئەنجومەن كردووە كە ئەوە لەڕووی كارگێڕییەوە نەگونجاوە، دووەمیش پارێزگار رێنمایی دەركردووە كە خۆی باش دەزانێت ناتوانێت رێنمایی بۆ ئەنجومەن دەربكات، بەڵام ئێمە لەبەر دۆخەكە ئەو مەسەلەیەمان زۆر لا گرنگ نییە، بەڵكو چارەسەری پەتای كۆرۆنا گرنگترە.\nشكۆی كوردستان: هەست ناكەن كێشە لەنێوان پارێزگاری سلێمانی و ئەنجومەن هەبێت، بەو پێیەی كەمترین كات لەئەنجومەن ئامادەبووە لەكاتێكدا هەڵبژێردراوی ئەنجومەنە؟\nبەرزان شێخ محەمەد: با ئەوە روون بكەمەوە ئێمە دامەزراوەیەكین حكومەتی خۆجێی سلێمانی بەپێی یاسا لەهەناوی ئێمە هاتۆتە دەرەوە، بەڵام سروشتی كارەكەمان وایە كە ئێمە پەیوەندیمان نەك هەر لەگەڵ پارێزگار، بەڵكو لەگەڵ هیچ بەڕێوەبەرێكی گشتیش باش نەبێت، چونكە ئێمە چاودێرین بەسەریانەوە و كە چاودێریش بووین دیارە هەریەكەمان بۆچوونی خۆمان لا دروست دەبێت، كێشەكە ئەوەیە پارێزگاری سلێمانی فەرمانبەرێكی باڵایە بە پلەی بریكاری وەزیر لەوەزارەتی ناوخۆ، ئەنجومەنیش خۆی بەوە دادەنێت كە پارێزگاری هەڵبژاردووە و دەبێت لەژێر چاودێری ئەنجومەندا بێت، پارێزگار ناچار كراوە پابەند بێت بە بەرنامەكەی وەزارەتی ناوخۆوە، ئەنجومەنیش لەهەندێجاردا بەرنامەكەی لەبەرنامەی وەزارەتی ناوخۆ جیاوازە، بۆیە ئەو شتانەش ئاساییە، بۆیە ئەگەر پەیوەندیشمان لەگەڵیان ئاسایی نەبێت، پەیوەندییەكە كۆمەڵایەتی نییە، بەڵكو پەیوەندی بەئیش و یاساوە هەیە.\nشكۆی كوردستان: ئەوەندەی تێبینی دەكرێت ئەنجومەنی پارێزگای سلێمانی بەراورد بەئەنجومەنەكانی هەولێر و دهۆك چالاكترە و لەكۆبوونەوەكان گفتوگۆی گەرمی تێدایە؟\nبەرزان شێخ محەمەد: خۆتان دەزانن سلێمانی هەر خۆی شارێكی ئەكتیڤە و ئەنجومەنەكەشی دەبێت وا بێت، سروشتی ئەنجومەنیش وایە تێكەڵە لەلایەنەكان و بۆچوونی جیاوازی تێدایە، بەڵام لەشارەكانی هەولێر و دهۆك براوەی یەكەم پارتی دیموكراتی كوردستانە و كەمە نەتەوەییەكانیش تەقریبەن سێبەریانن، حكومەتی خۆجێی هەولێر و دهۆكیش هەر پارتین.\nشكۆی كوردستان: دوای نزیكەی شەش ساڵ كاركردنتان، خۆتان لەئەدای پارێزگار، بەڕێوەبەرە گشتییەكان تا چەندێك رازین؟\nبەرزان شێخ محەمەد: لەپارێزگای سلێمانی لەچەند قەیرانێكداین، بۆ نموونە لەڕووی ئابوورییەوە ژێرخانی نییە و كۆمەڵێك بودجەی كە ساڵانی 2013 و 2014 بودجەی پەرەپێدانی پارێزگاكان و پترۆ دۆلاری هەبوو، ئێستا ئەوانە هیچیان نین، بۆیە كە ئەوانە نەبوون ئیشەكە بەجوانی ناكرێت، ئەنجومەنی پارێزگا دەبوایە بودجەیەكی پێویستمان لەبەردەستدا بوایە و بەپێی پێویستی ناوچەكان بیری لە پڕۆژە بكردایەتەوە، بەڵام ئێمە هیچ پارەیەكمان لەبەردەستدا نییە و كێشەی هاووڵاتی دێتە لامان و دواتریش كە بەدواداچوونی بۆ دەكەین كێشەكە لەشاری هەولێر چارەسەر دەكرێت، نە دەسەڵاتی حكومەتی خۆجێی و نە دەسەڵاتی پارێزگارە.\nشكۆی كوردستان: هەست دەكەن حكومەتی هەرێم بەمەبەست بیەوێت ئەنجومەنی پارێزگاكان لاواز بكات؟\nبەرزان شێخ محەمەد: هەندێجار هەست دەكەین شێوە رێگرییەكمان پێوە دیارە، پاشان دەسەڵاتەكانیش لەیاسای ژمارە 3ی ساڵی 2009 بۆ نوێنەرایەتی، یاسایەكی كرچ و كاڵە.\n[:ckb]هیلاری كلینتۆن باس له سیاسه‌تی داهاتوی ئه‌مریكا له ڕۆژهه‌ڵاتی ناوه‌ڕاست ده‌كات[:]\n[:ckb]به‌هاى كۆمپانیاى ئه‌مازۆن ده‌گاته زیاتر لە یەك ترلیۆن دۆلار[:]\nبەشێك لەخۆپیشاندەرانی دوێنێی سلێمانی ئازادكران-\nترەمپ بەڵگەی ساختەكاری لەهەڵبژاردنەكان دەخاتەڕو\nبەرپرسێكی پەروەردە: پەروەردە لە سلێمانی لە ئاستی یەكەمدایە\nوتەبێژی پۆلیسی سلێمانی: نەبونی موچە بۆتە لێكترازانی هەندێك خێزان\nوێنە و ڤیدیۆکانتان بۆ وەستئەپ و ڤایبەری ئێمە بنێرن


ماڵی بێری – كولتور مه‌گه‌زین\nكارۆ حسێن – چیرۆك\nBy كولتور مه‌گه‌زین\t Last updated ئیلول 17, 2019\nوێنه‌ی ژماره نۆ\nهەموو لە ژوورەکانی خۆیانن، دایک و باوکم یەک ژووریان هەیە، هەردوو براکەم هەریەکەو ژوورێک و شەنگەی خوشکم یەک ژوور، منیش لە ژورەکەی خۆمم. ئەم ئێوارەیە کەمێک ناساغ بووم، بۆیە دوای نانخواردن دایکم گووتی: کچم من لەبری تۆ قاپەکان دەشۆم، تۆ بڕۆ ژوورەکەت. ویستم پێداگری بکەم و خۆم کارەکە بکەم، بەڵام دایکم گووتی: کچم من دایکی تۆم، دەی بڕۆ ژوورەکەت. هاتمە ژوورەکەم. زیاتر لە دوو کاتژمێرە ڕاکشاوم، بەڵام هەست بە دڵتەنگی و لاوازی دەکەم.\n-بێری… بێری، کچم…\nدایکم بانگمدەکات، هەر لە شوێنی خۆمەوە وەڵام دەدەمەوە: بەڵێ دایکە…\n-کچم تائێرە وەرە\nهەڵدەستم و دەچم بۆ لای دایکم : بەڵێ دایکە…\n-کچم بڕۆ شوتیه قاش بكه و ئامادەی بکە، دواتر بەشی هەرکەس بەرە ژوورەکەی خۆی و بە ئەحمەد بڵێ ئەو دواتر قاپەکان کۆبکاتەوە!\n– بەسەرچاو دایکە گیان….\nدایکم ئەم کارەی پێ سپاردم، دەزانم بۆ قەرەبووی نەشۆردنی قاپەکانە، کە ئەوە کاری منە و هەموو ئێوارانێک دەبێت قاپەکان بشۆم. دایکم زۆر میهرەبانە لەگەڵماندا، پێچەوانەی باوکم، ئەو هەمیشە لێبوردەیە، ئەو کارەکانی ماڵ ڕێکدەخات و کارەکانمان بەسەردا دابەشدەکات. باوکم دوکانی جلی ئافرەتانی هەیە بەهۆی ئەزموونەکەیەوە کڕیارێکی زۆری لەدەوری خۆی کۆ کردۆتەوە و داهاتی خێزانەکەمان زۆر باشە…\nلە موبەقم، هەستدەکەم تام هەیە، قاچەکانم دەلەرزن، دوومانگ لەمەوبەر جارێکی تر ئاوابووم. ئەوکات لەگەڵ ئەحمەدی برا بچوکم ڕێک کەوتم کە لە بەرامبەر بڕێک پارە ئەو کارەکانی منیش بکات، بەڵام سەری مانگ خۆم لێ دزییەوە و پارەکەم پێ نەدا و لای دایک و باوکم سکاڵای کرد. دەیویست مافەکەی بۆ بگەڕێنمەوە، بەڵام پێداگریم کرد؛ کە هیچ ڕێکەوتنێک لە نێوان ئێمەدا نەبووە، لەبەر ئەوە ئێستا ناتوانم داوای هاوکاری لەو بکەمەوە.\nقاپ و سینی و چنگاڵەکان ئامادە دەکەم و شوتییەکەی ناو بەفرگرەکە دەردەکەم، بێ هێز و بێ تاقەت دەستم بەئاستەم چەقۆکە دەگرێت. زانای برام هات ئاو بخواتەوە؛ سوپاس خوایه، ئەو لەگەڵ باوکم لە دوکانەکە کاردەکات، بۆیە تەنها شەو و شەو دێتەوە ماڵ. گووتم؛ زانا گیان ئەم شوتییەم لەگەڵ بشکێنە… دەبە ئاوەکە ناو بەفرگرەکە دەردەکات و هەر لەگەڵ ئەوەدا؛ بێری گیان ببوورە، هاوڕێیەکم لەسەر هێڵی ته‌لفۆنه چاوەڕێم دەکات، پەلەمە شکاندنی شوتییەک شتێکی وانییە خۆت بیکە!\nکەمێک دەوەستم و هه‌ستده‌كه‌م بێ هێز تر بووم، دەست بۆ چەقۆکە دەبەم، هەڵیدەگرم. چەقۆیەکی گەورەیە هەمیشە ئەوە بەکار دەهێنین بۆ شوتی شکاندن، دەیخەمە سەر شوتییە گەورەکە، دەستم دەلەرزێ، چەقۆکە بەر پەنجەم دەکەوێ، دەستم خوێنی لێ دێت.\nنازانم بگریم یان بەردەوام بم لە کارەکەم، خوێنی لێ دەچۆڕێت هەر ئاوا بەم بێتاقەتییەوە لەنێو کەوەنتەرەکەدا دەگەرێم بۆ پلاستەر، نایبینمەوە دەست دەخەمە بەر ئاوی قاپ شۆرییەکە، فرمێسک لە چاوم دێت، بەڵام نازانم فرمێسکەکانم بۆ برینەکەی دەستمە یان برینەکەی سەر دڵم!\n-بێری، ئەوە ئەو شووتییە بوو بەچی؟! …باوکم وای گووت\n– باوکە دەستم بڕی\n-کچم ئاوا نابێت، تۆ یان نەخۆشی یان شوێنێکی خۆت دەبڕی، یان بیانوویەک دەبینیتەوە تا کارەکانت نەکەیت!\n-باوکە تۆ بڕۆ ژوورەکەت، کەمێکی تر شووتییەکە ئامادە دەکەم..\nباوکم دەچێتەوە ژورەکەی خۆی. هەر بەسەر قاپشۆرییەکەوە دەستم بە پەڕۆیەک دەبەستم، یەک پا دەکشێمەوە و ڕوو وەردەگێڕم یەک هەنگاوی پەلە دەنێم. بیرم نییە چەقۆکە لەوێیە و دەمەتیژەکەی ڕوو لە بنمیچی موبەقەکەیە، پێی پێدا دەنێم!\nهاوار دەکەم. بەرچاوم تاریک دەبێت، هۆشم لە خۆمە، دایکم بەپەلە بەدەم هاوارەکەمەوە دێت، بانگی باوکم دەکات. باوکیشم حاڵم دەبینێت.\nدایکم دەڵێت: بابیبەین بۆ نەخۆشخانە…\nباوکم دەڵێت: نا هیچی وانییە…\nدایکم تووڕە دەبێت دەڵێت: بابیبەین…\nباوکم بێدەنگ دەوەستێت، کەمێک دواتر دایکم دەڵێت: باشە خۆم پارەی پاشەکەوتم هەیە!\nدەمبەن بۆ نەخۆشخانە…\nحەزدەکەم پزیشکەکە دەرزی مەرگم لێ بدات، یان لایەنی کەم هێندە دۆخم خراپ بێت تا بەیانی بمخەوێنن، بەڵام پزیشکەکە دەڵێت: بیبەنەوە بۆ ماڵ. برینەکەی هێندە نییە لێرە بهێڵرێتەوە.\nدەگەینەوە ماڵ. باوکم دەچێتەوە ژوورەکەی. خوشکەکەم و براکانم بەخێرهاتنەوەم دەکەن و دوای هەواڵ پرسینم، دەچنەوە ژوورەکەی خۆیان.\nدایکم دەڵێت: کچم بڕۆ ژوورەکەی خۆت من شوتییەکە دەشکێنم.\n-دایکە، دەمەوێت قسە بکەین.\n-دایکە من بێزاربووم، ئێمە چۆن دەژین!\n+بۆ کچم خەڵک ئیرەیی بە خێزانەکەمان دەبات، تۆیش وادەڵێیت.\n– خەڵکی ئیرەییمان پێ دەبات، چونکە ئەوان نازانن ئێمە چۆن دەژین…\n+کچم تۆ ناساغی بڕۆ ژوورەکەت..\n-دایکە ئێمە دەمێکە ناساغین، لەو کاتەوەی ئەم شێوە ژیانەی خێزانەکەمان دیاریکرد!\n-کچت، تۆ کچت نییە دایکە، تۆ دوو کچی کارەکەرت هەیە، دوو کوڕ کە ئەوانیش خزمەتکارن، ئاخر دایکە ئەمە چ ماڵێکە ئەگەر لەوپەڕی نەخۆشیشدا بیت پێویستە قاپەکان بشۆی! بۆچی؟ هەر بۆئەوەی لە مانگانەکەت کەم نەکرێتەوە! یەکێک ئەگەر بە ویستی ئیلاهی تانکی سەربانەکە پڕ نەبێت، سەری مانگ لە پارەکەی کەم دەکرێتەوە، یەکێکی تر ئەگەر جلەکان نەشوات با لەو پەڕی ئازاریشدا بێت سەری مانگ حیسابی لەگەڵدا دەکرێت!\n+کچم بێ دەنگبە…\n-باشە دایکە بێدەنگ دەبم، ئیتر لەم ماڵەدا هەر هێندە کار دەکەم، پێم ڕەوا ببینرێت لە ژوورەکەمدا دانیشم و بخەوم، تا برسێتی و تێنوویەتی ڕۆحم دەردەکات، ئیدی من کار ناکەم، بۆیە شووتی بۆ ژوورەکەی من مەهێنە ! دایکم بانگم دەکات، بەڵام من وەڵام نادەمەوە و دەڕۆم.\nدەچمەوە ژورەکەم، فێنککەرەوەکە دەکوژێنمەوە، مۆبایلەکەم لە دیووی دەرەوەی ژوورەکەم دادەنێم ، ئەو جانتایەی پارەم تێدا دادەنا بەو پارەیەوەی کە تێیدایە دەخەمە دەرەوەی ژوورەکەم. ڕووناکییەکان دەکوژێنمەوە، دەرگاکە دادەخەم. دەچمە ژێر بەتانیەکەم.\nچەند کاتژمێرێك دەبێت بەو شێوەیە ماومەتەوە. تەواوی جەستەم لە ئارەقەدا نقوم بووە وەک ئەوەی تانکییەک ئاوم پێدا کرابێت، برینەکانم ئازاریان هەیە، هەناسەدانم توند بووە، ئاوا دەمێنمەوە…..\nدوای چوار کاتژمێر، كاتژمێر دووی شه‌و شەو ئارەقەیەکی زۆرم کردبووەوە، لەژێر بەتانییەکە دەرچووم، ، هیچ پارچە جلێکم لەبەرنەما بوو، لەژوورەکەم هاتمە دەرەوە، شتێک ناچاری کردم بەم هاتنە دەرەوەیە، نازانم ئەو شتە چییە؟ لەوانەیە برینەکانم بن… لە ڕاڕەوەکەم، ئەو شوێنەی هەر کەس لەهەر ژوورێکەوە بێتەدەرەوە، چ بۆ\nوێنه‌ی ژماره حه‌ڤده\nئاوخواردنەوە لە موبەقەکە و چ بۆ توالێت یان هەرکارێک لەنێو حەوشی ماڵەکەدا، ئەوا چاوی بە من دەکەوێت.\nئەحمەد دێت بۆ توالێت، کەمێک بەولای مندا دەڕوات، نامبینێت، چونکە چاوی لەسەر شاشەی مۆبایلەکەیەتی، لەسەرخۆ دەڕوات و دەچێتە توالێتەکەوە. دوای چەند خولەکێک، ئەحمەد لە توالێتەکە دێتە دەرەوە، دووبارە من نابینێت، نا، نا دەبێت من گرفتێکم هەبێت، ئایە زیندووم؟! هەردوو ناولەپی دەستم دەکێشم بەسەر ڕانە ڕووتەکانمدا، بۆ ئەوەی دڵنیاببمەوە کە زیندووم، شەپەی دێت، ئەحمەد بە واق وڕمانەوە سەیرم دەکات. بێری چیبووە شێت بووی؟ ئەحمەد تۆ من دەبینی؟! بەڵێ بۆ ناتبینم؟\nلە نێوان بیرکردنەوەکانمدا گیرمابووم. بەڵام ئێستا بڕیارمدا بچمە ژووری میوان، لەوێ دابنیشم، لە نێوان هەموو ژوورەکاندام. ئاو بەچاومەوە ناوەستێ، نازانم بەهۆی کام برینمەوەیە. چەند بانگێک دەکەم؛ ئەحمەد…شەنگە… دایکە…باوکە…زانا پێویستم پێتانە. هیچ وەڵامێک نییە، پەلەتر لە جاری یەکەم دووبارە بانگ دەکەمەوە: باوکە باوکە، ئەحمەد، ئەحمەد، دایە دایە، شەنگە شەنگە، زانا، زانا، وەرن پێویستم پێتانە…\nنەک وەڵام، بگرە نە چرپەیەک، نە خشپەیەک هیچ دەنگێک نییە، دەچم بێ لە دەرگادان سەیری ژوورەکەی ئەحمەد دەکەم، ئەو سەلامەتە، ڕووناکییەکانی بەداگیرساوی ماونەتەوە، دانیشتووە و چاوی لەسەر شاشەی مۆبایلەکەیەتی و هیتڤۆنێک بە هەردوو گوێوەیەتی، دەگەڕێمەوە دەرگاکە بەکراوەیی جێدەهێڵم.\nدەچمە ژوورەکەی شەنگە ئەویش هیتڤۆنێک لە هەردوو گوێیدایە و قاقا پێدەکەنێت. دەمبینێت، بەئاماژەی دەست داوای لێبووردن دەکەم و دەگەڕێمەوە و دەرگاکە دادەخەمەوە!\nدەچمە بەردەم ژوورەکەی زانا تەقتەق… تەقتەق… دەرگا دەکەمەوە پشت لەدەرگا دانیشتوە و شاشەیەکی گەورە لە بەرامبەریەتی و هیتفۆنێک لە گوێکانی، دەرگاکە بەکراوەیی جێدەهێڵم و دەگەڕێمەوە.\nدەچمە بەردەرگای ژوورەکەی دایک و باوکم. لەدەرگا دەدەم. نایکەنەوە، بانگدەکەم، وەڵام نییە، دوودڵم لەوەی خۆم دەرگاکە بکەمەوە. ئەمەیان ژوورێکی جیاوازترە، لەوانەیە دایک و باوکم دەست لەملان بن. هەم ئەوان و هەم خۆشم تەریق ببمەوە. دەست دەخەمە سەر دەسکی دەرگاکە، هەناسەم سوارە، ئەگەر ڕووی خۆمم لێ دیاربووایە دەمتوانی بڵێم سوور هەڵگەڕاوم، چاو دادەخەم دەرگاکە دەکەمەوە. چاو دەکەمەوە، ئەمجارەیان بەشێوەیەک هەناسەم توند دەبێت لەگەڵیدا دەکۆکم، ئەوان هەردووک ڕووتوقوت، پشت لەدەرگا و ڕوو لەشاشەی تیڤیەکی گەورە، هیتڤۆن لەگوێ، سەیری فیلمە سێکسییەکان دەکەن، دەرگا دادەخەم و دەگەڕێمەوە….


Thursday, 09.13.2012, 12:00\nمیژوو تابلۆیه‌که ته‌نیا خودی مرۆڤ تاوانباره له دیارییکردنی ڕه‌نگه ناشرینه‌کانی ئه‌و تابلۆیه.\nمه‌سعود گه‌ره‌کێتی میژووی بابی پیڕۆز بکات. ئه‌و نازانێت پیرۆزکردنی بیچمی سیاسی یانی سه‌قه‌تکردنی بیچمی سیاسی. سیاسه‌ت پڕۆسێسێکی بزێوی هه‌مێشه بگۆڕه. گۆڕان یانی جیاوازی له نێوان بوونه‌کاندا. گۆڕان بۆیه پێویسته، چونکه ژیان و زه‌مه‌ن پێویستی به گۆڕانه. سیاسه‌ت ئه‌گه‌ر بێ ڕه‌خنه بوو، ده‌بێته زه‌لکاو. سیاسه‌تمه‌دار بێ ڕه‌خنه ده‌بێته مۆمیایه‌کی زیندوو، ئه‌رکی خۆیندنه‌وه وڕه‌خنه‌ی ئه‌کادیمییانه‌ی مێژوو کارکردنه له سه‌ر جیاوازییه‌کانی دوو زه‌مه‌ندا.\nمیژوو هاوکێشه‌یه‌کی هه‌مه‌چمکی(ئابوری.کۆمه‌ڵایه‌تی.ڕۆشنبیرییه)، که گشتی به‌سیاسه‌ته‌وه ده‌لکێ. خۆێندنه‌وه‌ی میژوو پێویستی به‌سیسته‌می ماتماتیکی سیاسییه‌وه هه‌یه.\nبا بزانینین خۆێندنه‌وه‌ی ماتماتیکی سیاسیی بۆ مێژوو چییه ؟\n0+0= 0(سفر0 ژماره‌یه) له‌هاوکێشه‌ی ماتماتیکدا کاتێک(سفر0) نرخی هه‌یه، که له پێش ژماره‌یه‌کی تره‌وه بێت وه‌ک جیاوازی ئه‌م دوو(سفره)(20) و(02) واته(سفری 0)ی دوای ژماره نرخی نییه.له‌سیاسه‌تدا به چ میژوویه‌ک ده‌وترێ(سفر 0)؟.\nبه‌و مێژووه‌ی، که هیچ به‌رهه‌مێکی سیاسیی نه‌بێ. بابزانینین میژووی(هه‌رای ئه‌یلوول)چ به‌رهه‌مێکی سیاسی(بۆ کورد) هه‌بووه؟\nژیانی مڕۆڤ+ کرداری مڕۆڤ = به‌رهه‌م یانی میژوو\nژیانی مه‌لامسته‌فا +کرداری مه‌لامسته‌فا= به‌رهه‌می مه‌لامسته‌فا . میژووی مه‌لامسته‌فا.\nژیانی مه‌لا مسته‌فا + هه‌ڕای ئه‌یلول= ئاشبه‌تاڵ یانی(سفر 0).\nمه‌سعود گه‌ره‌کێتی به‌دڵی ئه‌و و ویستی خۆی ئه‌و میژوو بنووسرێته‌وه. بخۆیندرێته‌وه.\nئه‌وه ئه‌نجامی تۆژینه‌وه و لێکۆڵینه‌وه سیاسییه‌کانه، فه‌لسه‌فه‌ی مارکسیی و ئیسلامی خستۆته ژێر پرسیاره‌وه. هه‌ردوو فه‌لسه‌فه‌که له ئاستی پرسیاره‌کاندا ئیفلیجن. مادام ئه‌و دوو فه‌لسه‌فه‌یه له ڕه‌حمی کۆمه‌ڵگای پڕکێشه‌دا له‌دایک بوون و به پێی سیسته‌می دیالێکتیکی کۆمه‌ڵگاش. هه‌میشه له ڕه‌حمی کۆمه‌ڵگادا (گرفت) له‌دایک ده‌بێت. بۆیه هه‌ر فه‌لسه‌فه‌یه‌ک(پیڕ‌ۆز کرا) ئه‌و فه‌لسه‌فه‌یه سه‌قه‌ت ده‌بێت. هه‌رچه‌نده هه‌راکه‌ی مه‌لامسته‌فا له سه‌ر بنه‌مایه‌کی زانستی وفه‌لسه‌فی ئایدیۆلۆیجی ئیستراتیجی نه‌بوو.\nهه‌موو سیاسه‌تمه‌دارێک و قۆناغێکی سیاسی ده‌چێته ژێر ڕووناکی خۆێندنه‌وه‌ی زانستیانه‌ی میژووه‌وه. ئه‌وه ئه‌نجامی خۆیندنه‌وه‌ی زانستیانه‌ی میژووه، که (ستالین)بۆ نه‌ته‌وه‌ی ڕوس له(لینین) باشتر بوو له ته‌ک ئه‌وه‌شدا (ستالین) ڕوس نه‌بوو. جورجی بوو. هه‌ر به ویستی ستالین جورجیا داگیرکرا. خرایه سه‌ر سۆڤێت.\nتێکدانی ئه‌م نه‌خشه‌یه له‌لایه‌ن ئه‌ڵمانیاوه هۆی دروستبوونی شوڕشی ئۆکتۆبه‌ری 1917بوو\nتۆ ده‌زانی(لینین) به‌کرێگیراوی(سیخور)ی ئه‌ڵمانیا بوو؟ تۆش و کۆمۆنیسته‌کان با بزان شۆڕشی ئۆکتۆبه‌ری ساڵی1917ڕوسیا و فاکتێکی جه‌نگی جیهانی یه‌که‌م له‌سه‌ر باشوری کور‌دستان بووه؟1+ .\nتۆ ده‌زانی(هیتلر) فاشی و دیکتاتۆر بوو، به‌ڵام وه‌ک تۆ وجه‌لال(دز) نه‌بوو.\n(له‌ساڵی1931 کۆی ئه‌ندامانی پارته‌که‌ی هیتلر 800.000 که‌س بوون. هه‌ر ئه‌ندامه ساڵی 12 مارکی ئابونه ده‌دا. داهاتیان له‌سه‌ر چاپکردنی په‌رتووک وفرۆشتنی ڕۆژنامه و بلیتی کۆڕگرتن بوو. ساڵی 1932 12 میلوین مارک قه‌رزار بوون. له27 ینایر1932 له هۆڵی یانه‌ی پیشه‌سازی شاری (دیسلدۆڤ) هیتلر کۆڕیکی بۆ سه‌رمایه‌داران گرت. له ئه‌نجامی ووته‌که‌یدا پاڕه‌یه‌کی باشی بۆ پارته‌که‌ی کۆ‌کرده‌وه.+2\nجیاوازی له نێوان هه‌رای سیاسی و شوڕش دا\nهه‌رای سیاسی(فه‌وزای سیاسی) له‌کاتی قه‌یرانی سیاسیدا. ئه‌و پڕۆسێسه‌یه که کۆمه‌ڵه که‌سانێک ده‌یکه‌ن(بێ ئیستراتیجی و ئایدۆلۆجی سیاسی)\nئیستراتیجیتی هه‌رای ئه‌یلول(دیموکراتێت بۆ عیراق و ئۆتۆنۆمی بۆ کوردستان) ئه‌نجام (سفر0)\nئایدۆلۆیجی پارتی (پارتی دیموکراتی کوردستان) (سفر0) له‌دوای مه‌لامسته‌فاوه چۆن و به چ پڕۆسێسیکی دیموکڕاسی مه‌سعود بووبه سه‌رۆک(سفر 0)؟\nشۆڕش: دوو جۆره\n1:شوڕشی کتوپڕ: له ئه‌نجامی توڕه‌بوونی جه‌ماوه‌ره‌وه دروست ده‌بێت دواجار سه‌رکردایه‌تیه‌کی سیاسی کاتی دروست ده‌بێت بۆ ڕابه‌رایه‌تی شۆڕش.دوای سه‌رکه‌وتن سه‌رکرداره‌تێکه به‌شێوه‌ی دیموکراتی ده‌گۆڕدرێ وه‌ک شورشه‌کانی ووڵاتانی سۆسیالیستی کۆن.\n2: شۆڕشی پێشکات. واته پێش ده‌ستپێکردن به‌شۆڕش پێشکات ئاماده‌ی بۆ کراوه. بڕیاری ئه‌م شۆڕشه به‌ده‌ست تاقه که‌سێکه‌وه نییه.سه‌رکرده‌یه‌کی هه‌میشه‌ی نییه.\nچۆن هه‌ڕای ئه‌یلول دروست بوو ؟\nله دوای جه‌نگی جیهانی یه‌که‌مه‌وه، به ئیستاشه‌وه(به‌هاری عه‌ره‌بیش)3+ ده‌ستی ده‌ره‌کی بوونی له‌هاوکێشه‌سیاسییه‌کاندا هه‌یه. لکاندنی باشوری کوردستان به‌عیراق و دروستبوونی ئه‌م نه‌خشه سیاسیه‌ی ئێستای عیراق له‌سه‌ر بوونی پیتڕۆڵ بووه. ساڵی 1958 که قاسم کوده‌تاکه‌ی کرد هێزی ده‌رییایی ئه‌مه‌ریکا جوڵه‌ی کرد، که‌شتییه سه‌ربازییه‌کانیان گه‌یشتنه ده‌ریایی سپی نێوه‌ڕاست. سۆڤیتیش مه‌لامسته‌فای نارده‌وه بۆ عیراق. بۆ بیڵانسی سیاسی ئیستراتیجیتی شه‌ڕی سارد. به‌یانی 11ئازاریش تاکتیکی سۆڤیه‌ت بوو. نه‌ک زرنگی مه‌لامسته‌فا و ویستی ڕاستی به‌عس. له‌ئانجامدا(هه‌رای ئه‌یلوول) لێکه‌وته‌وه، وه‌ک ته‌کسی لێهات. کێ پاره‌ی بدایه ده‌یتوانی(لێبخوڕێ).\nحه‌ز ده‌کات پێی بڵێن سه‌رۆکی هه‌ریم، که‌چی وه‌ک سه‌رۆک ڕۆ‌ڵ نابینێ (گشت ناوچه‌ی سۆڕان کیمییاوی لێبدا) به‌خه‌یاڵیدا نایه‌ت. ئه‌وه نییه ؛ کوڕه‌کانی زیاتر له ژماره‌ی قوربانییه‌کانی هه‌ڵه‌بجه میلوین دولاریان دۆڕاندوه. تا ئێستاش دانیشتوانی ئه‌و شاره داماوه ئاوی کرماوی ده‌خۆنه‌وه.\nکه‌رکوکی عه‌یامێکه فڕۆشتویه‌تی باسی ماده‌ی 140 ده‌کات. درۆ ده‌کات و ده‌بێت چه‌پڵه‌ی بۆ لێبده‌ن. حه‌ز ده‌کات پێی بڵێن سیاسی، که‌چی سیاسیی نییه و بۆ خۆی ڕۆڵی داشی شه‌تڕه‌نج ده‌بینێ، هه‌ر ڕۆژه هێزێک یاریی پێ ده‌کات. ئه‌یاد علاوی ووتی:(ئێستا سه‌ره‌ی ئێمه‌یه یاری به مه‌سعود بکه‌ین). مه‌سعود به‌ناوی جه‌وله‌ی سیاسی نه‌خۆشی پێسته‌وه ده‌چێت بۆ ئه‌وڕوپا، که‌چی له ته‌ک بازاری مافیاکاندا بازاڕ ده‌کات و دۆلار ده‌شواته‌وه. مه‌سعود نه‌ک سه‌رۆکێکی خراپه، ته‌نانه‌ت با‌وکێکی خراپیشه، بۆیه کۆڕه‌کانی قومارچی و داوێنپیس ده‌رچوون.\nمه‌سعود ده‌ڵێت: سزای ئه‌و که‌سانه ده‌ین سوکایه‌تی به ئه‌یلول و به پیشمه‌رگه ده‌که‌ن:\nمن وا بۆ بیست ساڵ ده‌چێت ساڵه ناتوانم بگه‌ڕێمه‌وه بۆ سلیمانی، چه‌ته‌کانی جه‌لالی که‌مینیان بۆ داناوم. که ته‌له‌فون له ته‌ک خوشکه گه‌وره‌که‌مدا ده‌که‌م(دایکی دوو کوڕی کوژراو) ده‌ڵێت که هاتیته‌وه دوو مه‌ڕت بۆ ده‌که‌م به(قوربانی).\nمه‌سعود به‌ده‌می خۆی به میدیای خۆی ووت: (3000) پێشمه‌رگه‌مان کرد به قوربانی تورکیای برا.3000 دایک.3000 باوک؟ چه‌ند هه‌زار بێوه‌ژن؟ چه‌ند هه‌زار هه‌تیوو؟چه‌ند هه‌زار کوڕی گه‌نجی بێ ژن؟ ئا لێره‌دا هه‌قی خۆیه‌تیی له مه‌سعود بپرسیین کامیان سوکایه‌تییه. گریانی ئێمه بۆ ئه‌و 3000 هه‌زار کورده، یان پێکه‌نینی تۆ؟\nمه‌سعود نه زمانی کوردی ده‌زانی، نه‌سیاسه‌ت!\nبه پێی یاسایی دژه تیرۆر\n(هه‌ڕه‌شه. پلان.کردار) بۆ تیرۆر هه‌ریه‌که‌یان سزای خۆی هه‌یه. هه‌ڕه‌شه یه‌که‌م هه‌نگاوه بۆ تیرۆر. ده‌کرێ مه‌سعود له کوردستاندا تیرۆرکردنی بۆ بچێته سه‌ر، وک (سه‌رده‌شت و سۆران و دکتۆر عبدالستار) و ده‌یان که‌سی تر، ئه‌گه‌ر له ئه‌وروپا هه‌ڕه‌شه‌که‌ی مه‌سعود بخرێته ژێر پڕسیاری یاساییه‌وه(سزا ده‌درێ).\nله‌کۆتایی ووته هه‌ڕه‌شاوییه‌که‌یدا، که‌چی مه‌سعود (ئاڵایه‌کی سپێ) به‌رامبه‌ر مالکی هه‌ڵکردوه.\nهۆی ئه‌م هه‌ڵه‌سیاسی و زمانه‌وانییه‌ی مه‌سعود چییه؟ ئه‌میش وه‌ک گشت دیکتاتوره پڕیمێتیفه‌کانی ڕۆژهه‌ڵات بێ ئه‌وه‌ی ڕاۆێژ به‌که‌س بکات، وه‌ک جالال(بڵمه‌بڵمی) سیاسه‌ت ده‌کات.\nئه‌و ووته‌یه‌ی(گیرهارد شرۆده‌ر) دژی سیاسه‌تی(هیلمۆت کۆڵ) بۆ هه‌ڵبژاردنی سه‌رۆک وه‌زیران خویندیه‌وه(50)که‌س هاوبه‌شی نووسینه‌که‌ی بوون.\nئه‌م ووتاره پڕسیارێک له من ده‌کات!\nبۆچی مه‌سعود و جه‌لال هێنده پیسن و که‌چی نیو سه‌ده زیاتره مرۆڤی کورد ده‌کوژن و به کوشت ده‌ده‌ن، که‌چی تا ئیستاش هه‌ر سه‌رکرده‌ن؟\nوه‌ڵام : شیخ خوڕشیدی خه‌زنه‌ی ده‌فه‌رموێ:\nچ خۆی چ باوکی له سکی دایکیانه‌وه نه‌بوون به دیکتاتور، به‌ڵکو ئێمه به‌ده‌ستی خۆمان دروستمان کردن. به‌بێده‌نگیمان.+4\n1: گۆڤاری Der Spiegel . ژماره 50 ساڵی 2007 .\n2: .. Konrad Heiden 1934.... Geburt des Dritten Reichs\n3: به‌هاری عه‌ره‌بی و پایزی کوردی له پڕۆژه‌ی ئیمپریالیزمی نۆێ دا. د.جزا چنگیانی\n4: (سبه‌ی 04.10.2011) شێخ خوڕشید خه‌زنه‌ی له‌مه‌ڕ دکتاتۆر حافز ئه‌سه‌د و بشاری کوڕی.


هەموو ڕێگاکان دەچنەوە بەغدا\n372 جار خوێندراوه‌ته‌وه\nئەم یەک دوو ڕۆژە ٫ ڕۆژی ئەو قسە بەتاڵانەی تاریف و تەحلیلی سیاسەتە ۰ دەڵێنەوە گوایە سیاسەت عیلمی مومکیناتە ٫ چەرچڵیش واوەتر دەچن گوایە نەدۆست و نە دوژمنی هەتایی لەسیاسەتدا نی یە ۰ بەڵکە بەرژەوەندی هەتایی هەیە۰\nجاران ٫ ئەوکاتەی خەریکی دروستکردنی پەرژین و شورابوون ۰ نەبادا وەحش و جانەوەر بمانخوات ۰ چونی بەغدا خیانەت بوو ٫ بەڵام ئەمڕۆ عیلمی مومکیناتە !!\nئەمە گرفتی ئێمەیە لەگەڵ سەرکردە سیاسیەکانی کورددا ۰ کاتێک دەمانگوت برادەرینە هەڵە و پەلە دەکەن لە پچڕانی خۆتان بە بەغداوە ۰ ئەوانە لیستی خاینەکانی کوردستانیان دروست دەکرد بە نیازی ئەوەی کە دەوڵەتەکەیان ڕاگەیاند ئێمەی لێ بکەنە دەرەوە ۰ بەڵام ئێستا کە خۆیان هەموو ڕێگاکانیان دەچێتەوە بەغدا ۰ دەبێت ئێمە بە نیشتمانپەروەری لێیان وەربگرین !!!


ئاشكرایه پرۆسه‌ی په‌روه‌رده و فێركردن كاریگه‌ری ته‌واوی له‌سه‌ر هه‌موو جومگه‌كانی وڵاتدا هه‌یه، واته ئه‌گه‌ر په‌روه‌رده‌كه باش به‌ڕێوه‌چو بێگومان لێكه‌وته‌كانی باش ده‌بێت و ره‌نگدانه‌وه‌ی باشیشی بۆ ئێستا و ئاینده ده‌بێت، ئه‌گه‌ر پێچه‌وانه‌كه‌شی بێت مه‌پرسه ئاكامه‌كه‌ی چی ده‌بێت، بۆیه له هه‌موو بارودۆخێكدا ده‌بێت پرۆسه‌ی په‌روه‌رده پێدراوی خۆی بدرێتێ و به هه‌ر نرخێك بێت ده‌بێت به‌رده‌وام بێت، لێره‌دا به پێویستی ده‌زانم وته‌كه‌ی ونستۆن چه‌رچل سه‌رۆك وه‌زیرانی به‌ریتانیا بخه‌مه‌وه یاد، كاتێك له شه‌ڕی جیهانی یه‌كه‌مدا گه‌وره به‌رپرسان هه‌واڵی ئه‌وه‌یان به چه‌رچڵدا كه له‌نده‌ن بۆمباران ده‌كرێت و ده‌سوتێت و له بارودۆخێكی خراپدایه، چه‌رچل پرسیاری لێكردن و وتی پێم بڵێن پرۆسه‌ی په‌روه‌رده و دادگاكان به‌رده‌وامن، وڵامیان دایه‌وه و وتیان به‌ڵێ، ئه‌ویش وتی كه‌وایه به‌ریتانیا به‌خێره و چاره‌نوسی باش ده‌بێت، به داخه‌وه له وڵاته‌كه‌ی ئێمه هه‌ر ئاسته‌نگێگ دێته پێشه‌وه، یه‌كه‌مجار په‌روه‌رده ده‌كه‌وێته ژێر هه‌ژمونه‌كه‌ی و نیوه په‌كی ده‌كه‌وێت، به تێكڕا له 2014ه‌وه پرۆسه‌ی په‌روه‌رده به هه‌وراز و نشێودا به‌ڕێوه‌چوه، كاتێكیش كۆڤید-19 سه‌ری هه‌ڵداو به هه‌موو جیهاندا بڵاوبۆوه، دیسان گورزه كه‌مه‌ر شكێنه‌كه به‌ر پڕۆسه‌ی په‌روه‌رده كه‌وته‌وه، دیاره ساڵی خوێندنی 2019-2020 به‌هه‌ر شێوه‌یه‌ك بێت تێپه‌ڕێنرا، به هیوای ئه‌وه‌بووین ساڵی خوێندنی (2020-2021) له ره‌وشێكی باشتر و له بایه‌خ پێدانێكی زیاتردا به‌ڕێوه‌بچێت، مخابن بارودۆخه‌كه به دیوه نه‌رێنیه‌كه‌ی به‌رده‌وامبوو، به قه‌د ئه‌و بارودۆخه مامه‌ڵه‌ی وه‌زاره‌تی په‌روه‌رده‌ش وه‌كو پێویست نه‌بوو كه ده‌بوو ئه‌وه له به‌رچاو بگیرابا ئه‌و ڤایرۆسه نه‌فره‌تیه كۆتایی ناێیت و ناشبێت ژیان بوه‌ستێت كه پایه بنه‌ڕه‌تیه‌كه‌ی پرۆسه‌ی په‌روه‌رده و فێركردنه،بیر و بۆچون و پڕۆژه‌ی باش هه‌بوو، به تایبه‌ت پڕۆژه‌كه‌ی (ی.م.ك) كه به‌دڵنیاییه‌وه ئه‌گه‌ر به‌ركاربكرابا، له ئێستادا له نێوان بژارده‌ی خراپ خراپتر نه‌ده‌بووین، خراپتره‌كه ئه‌وه‌یه ئه‌مساڵ قۆناغه‌كانی 1 تا 11 هه‌موی كۆبكرێته‌وه 25 رۆژ به كرداره‌كی پرۆسه‌ی خوێندن به‌ڕێوه‌نه‌چوه، تۆ بێی و بڕیاری په‌ڕینه‌وه بده‌ی یان ئه‌وه‌تا ساڵی خوێندن رابگیرێت كه ئه‌مه خۆی له خۆیدا گرفتێكی گه‌وره دروست ده‌كات و بوماوه‌كانی نه‌ك هه‌ر بۆ ساڵی دادێ به‌لكو بۆ ساڵانی دواتریش به قوڵی ده‌مێنێته‌وه، ئه‌مه‌یان شیكاری و هه‌ڵوه‌سته‌یه‌كی وردی ده‌وێت، بۆیه به‌هه‌ر شێوه‌یه‌ك بێت نابێت بڕیاری وا بدرێت، خراپه‌كه‌ش ئه‌وه‌یه بڕیاری خوێندن ئه‌لیكترۆنی بدرێت، ئه‌وه‌شیان گرفت و له‌مپه‌ری زۆری له‌به‌رده‌مدایه، راسته به تیۆری ئاسانه، به‌ڵام به كرداره‌كی ئاسته‌نگه‌كانی زۆرن، له سه‌روی هه‌مویانه‌وه تازه‌یی پڕۆسه‌كه ئینجا وه‌ره سه‌ر شاره‌زایی و ژینگه‌ی خێزان و هێلی ئه‌نته‌رنێت و كاره‌بای به‌رده‌وام،خۆی له‌بنه‌ڕه‌تدا شاره‌زابوون و راهاتن له‌سه‌ر ئه‌و ته‌كنیكه‌ی فێركردن كارێكی باشه، به‌ڵام به‌و خێراییه زه‌حمه‌ته وه‌كو ئه‌وه‌ی ده‌خوازرێت بشكێته‌وه، جگه له‌وه‌ش ئه‌سڵی پرۆسه‌كه په‌روه‌رده‌یه ئینجا فێركردن، به‌ڕای خۆم ئه‌و هه‌موو كێشه و ئالنگاریانه‌ی له كۆمه‌ڵگه‌كه‌ماندا هه‌یه و رۆژانه په‌نجه‌ی به درێژ ده‌كه‌رێت و خه‌فه‌تی لێده‌خورێت، هۆكاره‌كه‌ی په‌روه‌رده ناكامڵه‌كه‌ی ساڵانی رابردووه، بۆیه ده‌بێت له كاتی به‌كارهێنانی ئه‌و چاره‌سه‌ره خراپه ، بۆ ئه‌م قۆناغه نائاساییه ده‌بێت تێفكرینێكی جددیش هه‌بێت، بۆ دیوه گرنگه‌كه‌ی پرۆسه‌كه ئه‌ویش په‌روه‌رده‌یه، بۆیه ده‌بێت هاوشانی فێركردنی ئه‌لیكترۆنی ئه‌و هه‌نگاوانه‌ش له‌به‌رچاو بگیرێت كه تا ئیستا وه‌زاره‌تی په‌روه‌رده خۆی لێ بێ ده‌نگ كردیه، له‌وانه:\n1- كه‌س نیه ئه‌و راستیه نه‌زانێت قۆناغه‌كانی (1-2-3)ی بنه‌ڕه‌تی به‌و شێوه فێركردنه هیچ فێر نابن، چونكه توانای ئه‌وه‌یان نیه پیاده‌ی بكه‌ن، جگه له‌وه‌ش ئه‌و په‌پوله بێوه‌یانه پێویستیان به‌وه‌یه یه‌كێك ده‌ستیان بگرێت و زاخاوی مێشكیان بدات، بێگومان ئه‌وه‌ش به مامۆستا و له ناو پۆل ده‌بێت، بۆیه بارودۆخی ئه‌و سێ قۆناغه ده‌بێت له‌به‌رچاو بگیرێت ئه‌گه‌رچی تا ئێستا ئه‌وه نه‌كراوه.\n2- زۆر گرنگه ته‌واسوڵێكی گه‌رموگوڕ له نێوان مامۆستایان و قوتابیان و خوێندكارانه‌وه هه‌بێت، ئه‌گه‌ر هه‌فتانه بۆ رۆژێكیش بێت، به‌پێی بنه‌ما په‌روه‌رده‌ییه‌كان ئه‌و دوولایه‌نه زیاتر له یه‌كتر تێده‌گه‌ن و سه‌رچاوه‌ی به‌رهه‌مهێنانی نه‌وه‌ی ته‌ندروستن، له غیابی هه‌ر لایه‌نێك له‌و دوو لایه‌نه یان لێك دووركه‌وتنه‌وه، پرۆسه‌ی په‌روه‌رده سودی پێویستی نابێت،یان زۆر كاتی ده‌بێت و له چاو تروكانێكدا ئه‌وه‌ی كرابێت له‌بیر ده‌كرێت.\n3- زۆر پێویست بوو بیر له جوگرافیای هه‌رێم و ئه‌و ته‌كنیكانه‌ی له‌م وڵاته به‌كاردێت بكرابایه‌وه، به‌سه‌دان دێهات و شوێن هه‌یه له بنه‌ڕه‌تدا ئه‌نته‌رنێتیان نیه كاره‌باش سه‌ربار و بنبار، بۆ چاره‌سه‌ر ده‌بوو به‌ڕێوه‌به‌ری گشتی و په‌روه‌رده‌كان ده‌سه‌ڵاتیان پێ بدرابا، تاوه‌كو به پێی هه‌لومه‌رجه‌كه مامه‌ڵه‌یان له‌گه‌ڵ ئه‌و شوێنانه بكردبا، له‌وه‌دا ناكرێت وابیربكرێته‌وه كه كه‌مینه بكرێته قوربانی زۆرینه كه من بڕوام وایه ئه‌سڵی به‌كارهێنانی ئه‌و ته‌كنیكه تازه‌یه كه‌مینه ده‌بێت.\nدوا په‌یڤیشم له‌و باره‌یه‌وه ئه‌وه‌یه، تۆ بڵێی ئێمه له مه‌لیك مه‌لیكتر بین، مه‌به‌ستم له وڵاته پێشكه‌وتوه‌كان باشتر بین هه‌موو هێلكه‌كانی په‌روه‌رده و فێركردن بخرێته سه‌به‌ته‌ی ئه‌لیكترۆنی و به دیاریه‌وه سه‌رخه‌وێك بكرێت، پێموایه ئه‌وه هه‌ڵه‌یه‌كی گه‌وره و باجه‌كه‌شی قورس ده‌بێت، ئومێد ده‌كه‌م كاتی بێت و زو زو بگه‌ڕێینه‌وه ناو ناوه‌نده‌كانی خوێندن، ئه‌و ده‌م ئاساییه وه‌ك په‌ره‌لێل ئه‌و ته‌نكیكه‌ش به‌كاربهێنرێت.


عه‌لی عه‌لاق: یه‌ده‌گی دراوی بیانی عێراق گه‌یشتووه‌ته سه‌رووی پێوه‌ره نێوده‌وڵه‌تییه‌كان\nبه ڤیدیۆ.. كچه منداڵێك ده‌ڵێـت ئه‌وان ده‌یانه‌وێت ده‌ستدرێژیمان بكه‌نه سه‌ر\nپارێزگاری بانكی ناوه‌ندی عێراق، عه‌لی عه‌لاق رایگه‌یاند، یه‌ده‌گی عێراق له دراوی بیانی گه‌یشتووه‌ته سه‌رووی پێوه‌ره نێوده‌وڵه‌تییه‌كان.\nعه‌لاق گوتیشی: به گوێره‌ی یاسا ئه‌و یه‌ده‌گه بۆ پڕكردنه‌وه‌ی كورتهێنانی بودجه خه‌رج ناكرێت، به‌ڵكو وه‌ك رووپۆشێكه بۆ دراوی ناوخۆ.\nهه‌روه‌ها گوتی: به‌های دراوی ناوخۆ و هێزی دیناری عێراقی په‌یوه‌سته به‌و یه‌ده‌گه‌وه. بۆیه به‌ستنه‌وه‌ی ئه‌و یه‌ده‌گه به پرسی كورتهێنانی بودجه كارێكی نادرووسته. یاسای بانكی ناوه‌ندی عێراقیش رێگه به‌و كاره نادات و ئه‌وه ته‌نیا بۆ پاراستنی به‌های دیناره به‌رامبه‌ر به دۆلاری ئه‌مه‌ریكی.\nسه‌باره‌ت به پۆست و دامه‌زراندنی پله وه‌زیفییه‌كان، عه‌لی عه‌لاق گوتی: ده‌زگاكانی ده‌وڵه‌ت زیاتر له راده‌ی پێویست فه‌رمانبه‌ریان هه‌یه. ئه‌و خه‌رجییه زۆره‌ی بواری پله وه‌زیفییه‌كان هه‌ڕه‌شه‌یه‌كی گه‌وره‌یه له‌سه‌ر بودجه‌ی گشتیی.\nروونیشیكرده‌وه، چاره‌سه‌ری بنه‌ڕه‌تی بۆ كێشه‌ی بێكاری به‌گه‌ڕخستنی كه‌رتی راسته‌قینه‌ی پیشازی و كشتوكاڵیی و گه‌شتیارییه.\nئاماژه‌ی به‌وه‌شدا، ئه‌وه‌ی ئێستا ئابووری عێراقی له‌سه‌ر په‌یوه‌سته بریتییه له كه‌رتی نه‌وت، داهاتی عێراق له‌و رێگه‌یه‌وه ده‌سته‌به‌ر ده‌كرێت. ئه‌ویش زۆربه‌ی ده‌چێت بۆ مووچه‌ی مووچه‌خۆران. ئه‌وانیش له بازاردا ده‌یگۆڕنه‌وه به كاڵای هاورده‌كراو. هه‌ر بۆیه داهاتی عێراق بۆ بنیاتنانی ئابووری وڵاتانی دیكه ده‌چێت له بری ئه‌وه‌ی له ناوخۆدا ده‌ستاوده‌ست بكات.\nپارێزگاری بانكی ناوه‌ندی ئه‌وه‌شی گوت: ناكرێت خه‌ڵك له كار و ئه‌ركی حكوومی دووربخرێته‌وه، به‌ڵكو ده‌كرێت كارێك بكه‌ین، ئه‌و داهات و مووچه‌یه‌ی هه‌یانه له ناوخۆی وڵاتدا بسووڕێته‌وه و نه‌چێته ده‌ره‌وه ئه‌وه‌ش به‌وه ده‌كرێت، كه‌رته ئابوورییه راسته‌قینه‌كان به‌گه‌ڕ بخرێن و هه‌ماهه‌نگی له سیاسه‌تی بازرگانی، وه‌به‌رهێنان و باجی ناوخۆ هه‌بێت.\n01 مووچەی وەزارەتێکی دیکە دابەش دەکرێت\n02 مووچەی وەزارەتێکی دیکە دابەش دەکرێت\n03 نرخی زێڕ بەرز بووەوە\n04 لیبڕا بڕستی لێبڕا\n05 رووسیا پشت له دۆلار ده‌كات\n06 حكوومەتی عێراق زیاتر لە 3 ھەزار ھەلیكار لە كەرتی نەوت دەڕەخسێنێ\n01 سبەی مووچەی ئەم شوێنانە دابەش دەكرێت\n02 مووچەی وەزارەتی پەروەردە دابەش دەكرێت\n04 یەكشەممە مووچەی وەزارەتێكی دیكە دەدرێت\n05 مووچەی وەزارەتێکی دیکە دابەش دەکرێت\n04 مووچەی چەند وەزارەتێک دابەش دەکرێت\n05 وادەی دابەشكردنی مووچەی سەرجەم وەزارەت و دامەزراوەكان ئاشكرا كرا\n06 سعوودییه ده‌رگا بۆ خه‌ڵكی 49 وڵات ده‌كاته‌وه بێ ڤیزا سه‌ردانی بكه‌ن\nلەوێ ئۆپۆزیسیۆن و دەسەڵات یەكدەنگن\n"به به‌رچاوی رێكخراوی نه‌ته‌وه یه‌كگرتووه‌كان و وڵاتانی زلهێزی كارا له ئه‌نجوومه‌نی ئاسایشی نه‌ته‌وه یه‌كگرتووه‌كان و هه‌ر پێنج وڵاته‌كه‌ی خاوه‌ن ڤیتۆی ئه‌نجوومه‌ن، خوێنی گه‌لی كوردی بێ وڵات ده‌ڕێژرێت"\nماتۆڕسوارەكانیش دایكیان چاوەڕێیان دەكات


پێش ئەوەی ئایفۆنەکەت بفرۆشیت ئەمانە بکە – تۆڕی میدیایی خەڵک\n2020/01/15 - 11:41 PM\nلەوانەیە لەم ماوەیەدا دیارییەکت پێگەشت بێت کە ئایفۆن بێت یاخوود خواستی ئەوەت هەبێت مۆبایلە ئایفۆنەکەت بفرۆشیت، لێرەدا کۆمەڵێک خاڵی گرنگ هەیە نابێت لە بیریان بکەیت.\nباکئەپی زانیارییەکانت بکە\nبێگوومان هەر یەکێکمان نامانەوێت زانیارییەکانمان لەدەست بچێت یاخوود بکەوێتە دەستی کەسێکی دیکە، بۆیە پێویستە بە باشترین شێوە زانیارییەکانت بخەیتە نێو کۆمپیوتەرەوە یاخوود مۆبایلێکی دیکە، بۆ ئاسانکاری دەتوانیت زانیارییەکانت بخەیتە ئایکڵاودەوە یاخوود هاردی کۆمپیوتەرکەت لە ڕێی بەرنامەی ئایتونسەوە.\nمۆبایلەکەت فۆڕمات بکە\nئەگەر دڵنیابوویتەوە کە زانیارییەکانت هەڵگرتووە لە شوێنی دیکە و پارێزراو ئێستا کاتی ئەوەیە کرداری “Find My iPhone” ناچالاک بکەیت لە ڕێکخستنەکانی مۆبایلەکەتدا.\nپاشان Apple ID ییەکەت Sign out(ساین ئاوت) بکە، و پاشان سیم کارتی مۆبایلەکەت دەربهێنە و دواتریش کرداری فۆڕمات جێبەجێ بکە بەم شێوەیە\nبچۆ سەر“Settings” و پاشان “General” و کرتە لە “Reset” و دواتر “Erase All Content and Settings” دیاری بکە.\nخاوێن کردنەوەی پێش فرۆشتن\nپاشان پێش فرۆشتنی باشترە مۆبایلەکەت خاوێن بکەیتەوە، و وای لێبکە بە شێوازێکی جوان دەربکەوێت و بە پەڕۆی تایبەتی شاشەکەی و گۆشەکانی و شوێنی ئۆکسی خاوێن بکەوە، هەروەها ئەگەر درعەکەشی پاک و بێ شووخت بوو، باشترە پێوەی بێت بۆ ئەوەی باشتر دەربکەوێت.\nپاشان ڕێنماییمان بۆ ئەوەی لە بازاڕ بیفرۆشن ئەوەیە بزانیت نرخی مۆبایلەکەت چەندە بە تازەیی و پاشان لە چەند شوێنێک نرخی دەستی دووی ئەو مۆبایلە بپرسە، و نرخێک بخەمڵێنە بەو پێوانەیە و پاشان دەتوانیت بە نرخێکی گونجاو بیفرۆشیت، کە نرخێکی زۆر باش دەکات بۆت.


کوردیپێدیا - 30-01-2005\n📅 30-01-2005 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\n- هاوکات لەگەڵ هەڵبژاردنەکانی کوردستاندا بزووتنەوەی ریفراندۆم ملیۆنان ئیمزای بۆ سەربەخۆیی کوردستان لە ریفراندۆمێکی نافەڕمیدا کۆکردەوە.\n- پڕۆسەی هەڵبژاردنی کوردستان و ئێڕاق ئەنجامدرا و بەپێی رای چاودێران نزیکەی %60ی خەڵکی دەنگی خۆیی داوە. زۆرینەی خەڵکی کورد لە هەڵبژاردنەکاندا بەشداریی کرد و چەندین تەقینەوە و کاری خۆکوژی و تیرۆریستی لە ناوچە عەرەبنشینەکانی ئێڕاقدا روویدا کە بووە هۆی کوژران و برینداربوونی دەیان کەس.\n- لایەنە کوردییەکان بەرەی تورکمانییان بەوە تاوانبار کرد کە چەندین پێشێلکاریی لە هەڵبژاردنەکانی کەرکوک و ناوچەکانی دەوروبەری ئەنجامداوە.\n- لە شاری کەرکوک 4 بنکەی دەنگدان تەقێنرایەوە، بەڵام زیانی گیانیی لێنەکەوتەوە.\n- تیرۆرکردنی پۆلیسێکی کورد بەناوی یوسف نەجەدین لە کەرکوک لەلایەن تیرۆریستە عەرەبەکانەوە.\n- فیلمی کیسەڵەکانیش دەتوانن بفڕنی دەرهێنەر بەهمەنی قوبادی لە ڤیستڤاڵی ترۆمسۆی نەرویژدا خەڵاتی ئەوروپای پێبەخشرا.\n- بەهۆی نەگەیشتنی سندوقی هەڵبژاردنەکان بۆ هەندێک شوێنی کوردستان ناڕەزایی لەو شوێنانەدا دروست بوو و بەتایبەتی لە شارۆچکەی شێخان ئاڵای ئێڕاق داگیرا و لە شوێنیدا ئاڵای کوردستان هەڵکرا.\n- مەسعود بارزانی لەکاتی هەڵبژاردنەکاندا رایگەیاند کە نە تورکیا و نە هیچ دەوڵەتێک بۆی نییە دەست بخاتە ناو کاروباری کەرکوکەوە.\n- زۆرینەی کوردە فەیلییەکان لە هەڵبژاردنەکانی ئێڕاقدا دەنگیان بۆ لیستی شیعەدا.\n1. 👁 26-12-2004


یه‌كێتى ئه‌وروپا: هیچ باڵوێزخانه‌یه‌كى ئه‌وروپى بۆ قودس ناگوێزرێته‌وه\nنوێنه‌رى ئه‌وروپا له فه‌ڵه‌ستین رای گه‌یاند كه هیچ باڵوێزخانه‌یه‌كى ئه‌وروپا بۆ قودس ناگوێزرێته‌وه، تا ئه‌و كاته‌ى به چاره‌سه‌ری كۆتایى ده‌گه‌ین.\nرالف تڕاف نوێنه‌رى یه‌كێتى ئه‌وروپا له فه‌ڵه‌ستین، ئه‌مڕۆ پێنجشه‌م له لێدوانێكى رۆژنامه‌وانیدا رای گه‌یاند، خواستى هه‌ردوو لایه‌نى فه‌ڵه‌ستینى و ئیسرائیلى ده‌بێت له میانه‌ى گه‌یشتن بێت به شێوازێكى هاوبه‌ش له رێگه‌ى دیالۆگه‌وه، كه له‌نێویاندا مه‌سه‌له‌ى قودسه.\nئه‌م نوێنه‌ره‌ى ئه‌وروپا دووپاتى ده‌كاته‌وه كه یه‌كێتى ئه‌وروپا و وڵاتانى ئه‌ندام تێیدا رێز له بریارى نێوده‌وڵه‌تى ده‌گرن كه به ژماره‌ى 478 له‌لایه‌ن ئه‌نجوومه‌نى ئاسایشه‌وه ده‌رچووه، زیاتر ده‌ڵێت، تا گه‌یشتن به چاره‌سه‌رى كۆتایى ئێمه باڵوێزخانه‌كانى خۆمان ناگوێزینه‌وه.\nله كۆتایى لێدوانه‌كه‌یدا ده‌ڵێت، هیواى ئه‌وه ده‌خوازین له رێگه‌ى دانوستاندنه‌وه شێوازێكى هاوبه‌ش بدۆزرێته‌وه كه قودس بكات به پایته‌ختى هه‌ردوو ده‌وڵه‌ت، ده‌بێت پارێزگاریش له‌و شێوه‌یه‌ى بكرێت كه به‌ر له ساڵى 1967 هه‌بووه.\nبڕیارى 478 كه له‌ساڵى 1980 له‌لایه‌ن ئه‌نجوومه‌نى ئاسایشه‌وه ده‌رچووه، ئیدانه‌ى هه‌ر هه‌وڵێكى ئیسرائیل ده‌كات، كه هه‌وڵ بدات قودسى رۆژهه‌ڵات بخاته ژێرده‌ستى خۆى، به‌پێى ئه‌م بڕیاره‌ش ده‌وڵه‌تى ئه‌ندام نێردراوه دیبلۆماسیه‌كانى خۆیان له قودس بكێشنه‌وه.


نوسینگه‌ی كه‌ركوكی پارله‌مان و ئازاری كه‌ركوكیه‌كان\nئه‌م دو سێ رۆژه گوێم له چیرۆك و ئازاری ئه‌وتۆی كه‌ركوكیه‌كان بوه له مه‌ودای 10 ساڵی خشتی ناو كه‌ركوك و كاری رۆژنامه‌نوسیدا ئه‌و چیرۆك و ئازارانه‌م نه‌بیستوه، پیاوێك به كۆڵێ كاغه‌زو فایله‌وه دێت ده‌ڵێت "من ساڵی 1991 به هاوه‌نێكی به‌عس پێنج سه‌ر خێزانم كه‌له پاچه ده‌بن، دوای ده‌یان ساڵ 40 تا 50 هه‌زارێكم ده‌ده‌نێ، به‌ڵام دواترو له ساڵی 2010 به‌هۆی كه‌ركوكی بونمه‌وه ئه‌وه‌ش ده‌بڕن "مامۆستایه‌ك كه ماسته‌ری هه‌یه و ئه‌و شوێنه‌ی ده‌یه‌وێ ده‌وامی لێبكات زۆریان پێویست پێیه‌تی، كه‌چی كاره‌كه‌ی بۆ ناكرێ هه‌ر له‌به‌رئه‌وه‌ی كه‌ركوكیه، كچێك به فایلێكه‌وه دێت و ده‌یه‌وێ دوای ته‌واوكردنی زانكۆ دابمه‌زرێ باس له‌وه ده‌كات سێ مامی شه‌هیده، له خێزانێكا سێ كه‌س زانكۆ ته‌واو ده‌كه‌ن و كارێكیان ده‌ستناكه‌وێ چاكه‌ی دایك و باوكیان بده‌نه‌وه، من ناڵه‌ی بێكاری گۆرانی شاعیرم بیر ده‌كه‌وێته‌وه، خه‌ڵك دێت و باسی خه‌مه‌كانی خۆی ده‌كات، ده‌ڵێم بیخه‌نه سه‌ر كاغه‌ز، به‌ڵكو خوا بكه‌م ئه‌م كه‌ركوكی قودس و دڵه خاوه‌نێكی بۆ په‌یدا بێت، من گوێ له ئازاری خه‌ڵك ده‌گرم و هه‌یه لای‌وایه قفڵی كابه‌ی داوه‌ته ده‌ستمه‌وه و منه‌تی ئه‌وه‌م به‌سه‌ردا ده‌كات كه هه‌مولایه‌ك ئه‌و ئیشه‌مان داوه به‌تۆ، وه‌ك ئه‌وه‌ی خۆم خه‌مم كه‌م بوبێ، هه‌شه پێیوایه ده‌بێ هه‌وڵی ئه‌وه بدرێ شكست به كاره‌كه بێنن، به‌ڵام له خۆی ناپرسێ ئاكار ئه‌وه‌یه ئه‌گه‌ر نه‌یاری یه‌كیش بین پێویسته بۆ كه‌ركوك پێكه‌وه‌بین.\nله‌م چه‌ند رۆژه‌دا بۆم ده‌ركه‌وت برینی زۆر ورد و ساده و ساكاری خه‌ڵك هه‌یه زۆر به‌ئاسانی چاره‌سه‌ر ده‌كرێت، به‌ڵام مه‌به‌ست نه‌بوه بكرێ، یان هه‌ر نه‌ویستراوه، پێنج ساڵ له‌مه‌وبه‌ر به‌ڵێنی ئه‌وه درا زانكۆ یان په‌یمانگایه‌كی راگه‌یاندن له كه‌ركوك یان قه‌ره‌هه‌نجیر بكرێته‌وه نه‌كرا، 43 مامۆستای ماسته‌ر و دكتۆرا له یاداشتێكا خۆیان داوا ده‌كه‌ن خزمه‌ت بكه‌ن، كورد بون و كه‌ركوكی بون له‌مپه‌ره له‌به‌رده‌م گوێگرتن له خواسته‌كه‌یان، لێره ئه‌م ئازارانه ده‌چنینه‌وه و گوێمان له‌و ته‌قه ساردو سڕانه‌شه كه ده‌كرێ، ئه‌وانه‌ی ئه‌وه ده‌كه‌ن چیرۆكی ئه‌و دۆزه‌خه‌م بیرده‌خه‌نه‌وه كه خودا ده‌فه‌رمێ "هه‌رتێیده‌كه‌ین و هه‌ر ده‌ڵێ هی تر" ئه‌وان بۆخۆیان هه‌مو شت داوا ده‌كه‌ن و حه‌وسه‌ڵه‌ی گوێ گرتنیان نیه له‌و چیرۆكانه، ئاخر مرۆڤ چۆن ئازار نه‌یكوژێ كوڕێك كه باوكی نه‌ماوه و خوێنكاری دوی كۆلێژه هاتوه و نوسراوێكی هێناوه داوا ده‌كات به پاسه‌وانیش بێت با كارێ بكات.\nهه‌یه له سایه‌ی نه‌وت و نه‌فتاو مه‌كره‌مه‌ی حیزبا له كه‌ركوك بوبه ملیاردێری دۆلار و هه‌شه رۆژه غه‌مگینیه‌كانی بێكاری ده‌ژمێرێ، من ده‌زانم لێره‌بم و لێره‌بمێنم سه‌دان چیرۆك و ئازاری دیكه ده‌بیسم، بۆیه هیوادارم سه‌رۆكایه‌تی پارله‌مان و پارله‌مانتاران له هه‌مو نوسینگه‌كان سندوقی سكاڵا دابنێن و هه‌فتانه به‌دواداچونی بۆ بكه‌ن، تا بزانن گه‌ل له چ نه‌هامه‌تیه‌كدا ده‌ژێت.\nئه‌و سندوقه دابنێنو له‌گه‌ڵ مندا له كه‌ركوك چیرۆكه ئازاراویه‌كان به‌ش كه‌ن، گه‌ر نا ره‌نگه مرۆڤ نه‌توانێ به‌ته‌نێ به‌رگه‌ی ئه‌و هه‌مو ئازاره بگرێت، به چونیشمان هه‌ندێك دڵخۆش ده‌بن، چه‌ند گرنگه مرۆڤ له‌م سه‌رزه‌مینه بتوانێ خه‌ڵكانێ دڵخۆش بكات با نه‌یاریشی بن.


ئەمڕۆ پەرلەمانی ئیسرائیل هەڵوەشایەوە\n2020-12-23 [08:21 AM]\nبەرەبەیانی ئەمڕۆ چوارشەممە پەرلەمانی ئیسرائیل هەڵوەشایەوە و بڕیاردرا مانگی ئاداری داهاتوو هەڵبژاردنی پێشوەختە بکرێت, كە ئەمە چوارەم هەڵبژاردنە لەماوەی دووساڵدا.\nلە کۆبوونەوەی درەنگانی شەوی رابردوو و بەرەبەیانی ئەمڕۆ پەرلەمانی ئیسرائیل بڕیاری هەڵوەشانەوەی خۆی پەسەندکرد بەهۆی هەڵوەشانەوەی هاوپەیمانییەکەی ناتنیاهۆ و گانتز، بڕیاردرا لە 23ـی مانگی ئاداری ساڵی داهاتوو، هەڵبژاردنێکی دیکەی پێشوەختە بکرێت کە دەبێتە چوارەم هەڵبژاردن لەماوەی دوو ساڵدا.\nئووری میکائیل، گوتەبێژی پەرلەمانی ئیسرائیل بە فرانس پرێسی راگەیاند: هەتاوەکو نیوەشەوی رابردوو، ئەو هاوپەیمانییە کاریدەکرد بۆ تێپەڕاندنی بودجە، "بەڵام شکستهێنانیان بووە هۆی ئەوەی پەرلەمان هەڵبووەشێتەوە"،\nهاوپەیمانییەکەی پارتی لیکود بەسەرۆکایەتی ناتانیاهۆ و پارتی شین و سپی بەسەرۆکایەتی بێنی گانتز ماوەی چەند هەفتەیەک بوو رووی لە داڕمان بوو، بەهۆی بێمتمانەیی و لێکتێنەگەیشتن.\nپێشتر گانتز، وەزیری بەرگری رایگەیاندووە ئەو هەرگیز متمانەی بە ناتانیاهۆ نەبووە، بەڵام (بەستنی هاوپەیمانی لەگەڵ پارتەکەی) بۆ ئەوە بوو، ئیسرائیلییەکان ناچار نەبن بۆ چوارەم جار هەڵبژاردن بکەن لەکاتێکدا پەتای کۆرۆنا بڵاوە.\nبەپێی رێککەوتنی هەردوولا، ناتانیاهۆ دەبوو بۆ ماوەی 18 مانگ سەرۆک وەزیران بێت و دواتر لە مانگی نۆڤەمبەر، گانتز شوێنی بگرێتەوە.\nهۆکاری سەرەکیی ناکۆکییەکەش ئەوە بوو گانتز داوای دەکرد حکومەت بودجەی 2020 و 2021 تێبپەڕێنێت، "بۆ ئەوەی ئیسرائیل و هاوپەیمانییەکەیان لە دۆخێکی جێگیر بن"، بەڵام ناتانیاهۆ رەتیکردەوە بودجەی 2021 پەسەند بکرێت.\nرەخنەگرانی ناتانیاهۆ دەڵێن ئەوە تاکتیکی ناتانیاهۆ بوو بۆ ئەوەی هاوپەیمانییەکە بە ناجێگیری بمێنێتەوە و نقوومکردنی حکومەتەکەی ئاسان بێت بۆی پێش ئەوەی ناچاربێت دەسەڵات بە گانتز بدات.